qundao/data-zh-poetry huggingface dataset:
断石
作者：钱澄之
朝代：明
体裁：七言律诗

丹嶂何年巨斧开，崩云堕地卧溪隈。应留仙客排棋局，恰许渔家作钓台。潭上几人能啸咏，壁间诸佛自莓苔。石梁过处疑天造，塞断休教俗物来。
新城中秋即事·其一
作者：钱澄之
朝代：明
体裁：古风

旅食寄江城，北风八月寒。尝恐阴曀盛，令节不成欢。一雨散浮云，数星出河干。华月非所料，东岭倏已团。夜深将晴霁，皎若开金盘。居人美良夜，百戏恣游观。既庆佳时节，复觌昔衣冠。感此氛埃净，赏叹终夕阑。白露沾衣裳，行乐末云殚。
新城中秋即事·其二
作者：钱澄之
朝代：明
体裁：古风

夕阑不能寐，起步江水湄。深巷双扉开，叩门寻所思。庭阶白皑皑，竹叶光离离。青泉烹紫茸，延我蓼花陂。商歌断以续，玉箫停复吹。时有桂花香，烟深不可知。渔艇溪上横，出没生然疑。何尝掉扁舟，中流咏楚词。
新城令
作者：钱澄之
朝代：明
体裁：古风

旴江马初嘶，黎川火已彻。将军昼闭垒，高宴欢未绝。县令夜登陴，殉城志早决。自言出关来，豫与家人诀。敌来将已奔，城空令徒设。矢受南八面，衣湔嵇绍血。所祈民命全，甘靖小臣节。朝廷未知名，里巷常呜咽。或云梦为神，位与睢阳列。
新城令
作者：钱澄之
朝代：明

旴江马初嘶，黎川火已彻。将军昼闭垒，高宴欢未绝。县令夜登陴，殉城志早决。自言出关来，豫与家人诀。敌来将已奔，城空令徒设。矢受南八面，衣湔嵇绍血。所祈民命全，甘靖小臣节！朝廷未知名，里巷常呜咽。或云梦为神，位与睢阳列。
新安晤邓子与答其见赠之作
作者：钱澄之
朝代：明
体裁：古风

叶落虚空散，浮云东西驰。飘转天地间，会合终有时。忆昔干戈际，慷慨与子辞。断桥一分手，生死不相知。我既历险阻，子亦罹艰危。间关度岭峤，黾勉还茅茨。念我平生友，消息当报谁。忽传南宫捷，姓名久更疑。见子应制作，高文何瑰奇。人皆为子慕，吾独为子悲。一官竟蹭蹬，始志果不欺。我客长干寺，邂逅陈昌箕。言子状甚困，惜子数甚奇。数奇何足惜，所苦终岁饥。吾友姚仲子，意气吾常推。司李建安郡，临别属以私。惟子与陈子，托其加护持。坚约秋深日，寻子史溪湄。何意汗漫游，聚首忽在兹。乍见不及喜，亦不道相思。但云中郎帐，睹我赠友诗。心知我尚在，宁知见有期。所述无万一，涕下如绠縻。子须犹似漆，我发已为丝。相顾念畴昔，岂必尽狂痴。谈笑终日夕，忽当与子暌。我行无踪迹，飘泊随风吹。子亦狷者流，游谒恐非宜。人事日变更，世路多险巇。归装倘稍给，慎勿还山迟。丹枫绣崖谷，候子于武夷。
新安长桥步月赠东筦洪药倩
作者：钱澄之
朝代：明
体裁：七言律诗

月白沙明夜气清，倚栏话久不胜情。同年独僭新须发，老友唯谙旧姓名。南国风云悲异代，海天吟啸似前生。述怀有句休高咏，怕被人传激楚声。
新春过罗道人静室留饮·其一
作者：钱澄之
朝代：明
体裁：五言律诗

草阁临溪闭，叩门雪未残。幽栖存白发，避世且黄冠。山犬随童去，林乌伺客餐。辞家别有意，不为嫁婚完。
新春过罗道人静室留饮·其二
作者：钱澄之
朝代：明
体裁：五言律诗

春气何时至，门前芳草芽。看山居士服，办酒道人家。壁宿先朝历，灯开白昼花。醉馀怜客病，许寄武夷茶。
新春过陆太学村居
作者：钱澄之
朝代：明
体裁：七言律诗

出郭村烟竞岁华，篮舆移病野人家。柴门烽过迷三径，草阁书残混五车。谷鸟数声荆棘梦，青山几点乱离花。寸心折尽惟高枕，无那黄昏战鼓挝。
新春连日大雪口号二首·其一
作者：钱澄之
朝代：明
体裁：七言律诗

一冬雨雪无消息，自入新春总未晴。大宅人稀烟不起，天街马践淖难行。拥炉坐久灰频陷，呵冻书勤笔有声。游客日来南去尽，穷愁独滞老儒生。
新春连日大雪口号二首·其二
作者：钱澄之
朝代：明
体裁：七言律诗

北山楼上小窗关，遥忆窗前雪滞山。眼暗茅檐飘撇处，气昏萧寺有无间。将枯老树寒偏古，半破悬崖冻莫攀。江上晚来多画意，却缘底事不能还。
新秋同诸子赴张玉叔碧峰之招上探披雪还集秋树堂分得雨字
作者：钱澄之
朝代：明
体裁：古风

出郭朝气清，秋山净可数。碧峰久见招，遥指深松坞。溪声远近闻，涧道曲折取。迎车野花开，当门怪石拒。豁然得高轩，万象一以俯。前山展翠屏，众壑纷檐户。争嗟制作新，山水应有主。瀑布吼西厓，下构茅亭古。聚坐八九人，对面不得语。更上转奇绝，穷源斯可睹。力恕老夫衰，兴为群贤鼓。扳陟尽险艰，扶持辞僮竖。敢信身能轻，所恃杖堪拄。果然得真源，凭空云际吐。绝壁泻银河，漫漫雪花舞。泉声一何喧，涛势一何怒。是时天昼晴，飒然衣上雨。悄焉暝色生，出谷始亭午。还坐秋树堂，分题及老腐。且复共斟酌，勿事行吟苦。此中定有诗，归向灯前补。
新秋宿何氏山居酬玉成公度·其一
作者：钱澄之
朝代：明
体裁：七言律诗

小涧横桥独木危，故人相迓蹇驴迟。鸡栖桑柘通村放，稻熟沟塍满路垂。两姓现存三世好，双星况是一年期。老来兄弟难频聚，薄俗逢迎那得知。
新秋宿何氏山居酬玉成公度·其三
作者：钱澄之
朝代：明
体裁：七言律诗

老屋山根数百年，晚炊攒合一村烟。秋收驴向空田放，日午牛依大树眠。口绝雌黄聊避世，星凭太白自经天。高阡巨宅多佳气，我爱松阴处处圆。
新秋宿何氏山居酬玉成公度·其二
作者：钱澄之
朝代：明
体裁：七言律诗

相距衡茅数里程，偶来信宿主人情。年丰谷贱田家窘，市远农忙野店争。药酒试尝容易醉，池鲜买得即时烹。炎天门户通宵启，可似吾庐犬不惊。
新秋宿何氏山居酬玉成公度·其四
作者：钱澄之
朝代：明
体裁：七言律诗

松声骤止色苍苍，一片阴云覆草堂。雨过移床无不漏，风来开幔未全凉。衣衫湿处梧桐滴，枕簟清时茉莉香。最喜菊花生意转，休烦浇灌野人忙。
新秋登慈云寺千佛阁
作者：钱澄之
朝代：明
体裁：七言律诗

武塘弥望尽平畴，高阁凭阑指顾收。残暑已应辞薄暮，惊飙陡觉入新秋。千家树簇孤城静，百道溪穿满邑流。最是下方忧旱切，雨坛铃钵晚来愁。
新移梅一株枯死吊之
作者：钱澄之
朝代：明
体裁：七言绝句

压树堆枝白玉葩，多方移自俗人家。那知一片怜香意，断送墙头万朵花。
方井公招饮
作者：钱澄之
朝代：明
体裁：七言律诗

负郭墙阴僻似村，屐声得得破苔痕。山城水漫朝无径，竹树春深昼掩门。酒在雨天容易醉，诗于晚节觉难存。烦君好我思行世，好待删成与细论。
方周卜后山高馆新成
作者：钱澄之
朝代：明
体裁：五言律诗

搆庐何必远，所喜出尘埃。小市人烟伏，高斋眼界开。地因山脚让，篱尽月光来。吾老閒无事，扶筇日几回。
方季重见过
作者：钱澄之
朝代：明
体裁：七言律诗

深怜中表半晨星，稚弟居然见老成。骨肉情浓悲叔子，园林路熟忆难兄。家粗可过心偏遂，望本无奢累更轻。安得住山休隔岭，时时家酝与同倾。
方尔止移居·其一
作者：钱澄之
朝代：明
体裁：五言律诗

吾兄耽野趣，买宅傍城东。门掩寒塘侧，楼开夕照中。比邻多画手，坐客半诗翁。余亦时来往，床头酒莫空。
方尔止移居·其三
作者：钱澄之
朝代：明
体裁：五言律诗

巷偏车辙少，祇合杖藜过。夹路宜添竹，当门好种荷。水光东面阔，山色北来多。即此堪容膝，馀生足啸歌。
方尔止移居·其二
作者：钱澄之
朝代：明
体裁：五言律诗

我寻栖隐处，言是宋家园。近寺墟为圃，穿桥水满村。即宜修草阁，且为补柴门。布置铙丘壑，暇时细讨论。
方尔止移居·其四
作者：钱澄之
朝代：明
体裁：五言律诗

鲑菜无多种，贫家好客偏。渐除寒士态，深识细君贤。酒价僮能访，茶香婢可怜。所需怀抱物，相慰耦耕前。
方搢公再举子有献绣帘作三凤图索余长歌题其上
作者：钱澄之
朝代：明
体裁：古风

吾友绣山方司徒，老来福庆天所扶。行年五十弃官职，渥洼初产汗血驹。即今五岁再举子，膝下顿有双明珠。高堂陆离帘影勤，谁为织此三凤图。帘里儿啼帘外笑，汤饼召客相欢娱。咄哉司徒真丈夫，今何罗列昔何孤。昔困饥寒趋路隅，今坐华屋嘈笙竽。满堂歌舞气奔走，天下不得轻寒儒。造物赋分本有限，早岁荣者晚必枯。方子当年久寂莫，到今晚节才芬敷。丰颐大颡伟哉躯，相者谓君有四雏。此图缺一不用补，日中还有三足乌。方子从此累不浅，老作牛马儿孙驱。我比方子早白须，有子生孙鲁而愚。男大凭婚女凭嫁，不游五岳胡为乎。我不作君只作吾，若拟向平君还输。更过廿年婚始毕，我在嵩山顶上呼。
方虎第后擢庶常志喜一章
作者：钱澄之
朝代：明
体裁：古风

文章信有价，遇合亦有时。干将未出匣，焉辨雄与雌。时至发光怪，望气争见知。丈夫志以伸，岂在速与迟。吾子苕霅彦，弱龄声誉驰。一经三十年，甫能贡京师。骑驴天街上，素衣化为缁。宗伯今哲匠，揽卷大嗟奇。再试冠成均，卓哉石鼓诗。旅舍何萧条，卖文给朝炊。次第登两榜，适逢明主司。平生承蜩技，到此了不疑。人皆为君喜，君心窃自悲。艰难甫一第，呫哔从此辞。追忆母氏教，潸然双泪垂。朅遇木天选，将还东海湄。木天岂不贵，所重英妙姿。自非少壮年，文采空陆离。岂忆临轩问，名士无一遗。遂使沟中木，翻飞升天池。可怜泥金帖，聊慰倚闾思。我客宗伯幕，与君共一帷。荧荧夜深灯，书卷互相披。有榻每更卧，有酒亦共持。谈谐随所适，竟夕不言疲。君敦兄事礼，应以齿见推。而我性疏放，礼节无所施。吾生志千秋，今已心血衰。近喜文治兴，制诰将有词。视草任匪轻，此事舍子谁。古来重王言，比之纶与丝。皇皇典谟文，俳丽心所卑。努力崇大雅，毋使国体亏。勉旃君师恩，图报良在兹。
方虎苦贫诗以慰之
作者：钱澄之
朝代：明
体裁：七言律诗

苕溪才子玉堂宾，拥户萧条风雪晨。我自病馀真觉老，君从第后转忧贫。质衣莫漫邀尊酒，减米惟应散仆人。近日国门称贷绝，脱簪远寄恃孀亲。
方贞述先生挽章·其一
作者：钱澄之
朝代：明
体裁：七言律诗

蛟台夜见大星沈，泪洒枞江听讣音。白首韦编三世学，青山木榻一生心。忆开笑口谈佳梦，独向私交示苦吟。雅志未酬赍恨殁，九原终是国恩深。
方贞述先生挽章·其二
作者：钱澄之
朝代：明
体裁：七言律诗

曹山孝子已披缁，还著麻衣哭繐帷。绝学谁传康节易，断肠难读放翁诗。贫来乡里犹疑假，疾向交亲忽似痴。硕果晨星零落尽，普天赢得几人悲。
方还山过访村居有赠依韵奉和·其一
作者：钱澄之
朝代：明
体裁：七言律诗

海内诗寒老孟郊，逢迎犹有故年交。难馀忽共新裁被，乱后重营旧覆巢。并哭穷途殊出处，好拈险韵费推敲。田庐未就栖身窄，消受江村一把茅。
方还山过访村居有赠依韵奉和·其二
作者：钱澄之
朝代：明
体裁：七言律诗

管领骚坛自过江，高吟犹记隔池窗。红亭渌水花千朵，白眼青天雁一双。往事已成春梦醒，狂心端赖夜禅降。老年聚首无他事，易在床头酒在缸。
旅夜听莆田山人弹琴
作者：钱澄之
朝代：明
体裁：五言律诗

荒灯然古寺，夜静一琴鸣。何意青烽里，重闻白雪声。虑同寒月淡，梦与晓钟清。世乱谁相赏，能令杀气平。
无题
作者：钱澄之
朝代：明

鄞江消息定如何，怅望旌旗洒泪多。野戍啼乌迷汉帜，荒城残月起夷歌。稽山无计栖句践，南粤宁同王尉佗！谷鸟催人头白尽，声声长在向南柯。山深辇路费春锄，江、楚遥遥望属车。岂有千官怀去就，翻劳万乘久踌躇。朱提喜赐儒生对，黄帕传看边吏书。廷议半年长不决，澶渊亲诏已全虚！去日追班入紫宸，花间鹓鹭片时亲。纶扉白发南阳旧，侯印黄金恩泽新。羽檄遥知边奏至，龙颜时向内家颦。自闻东越唇亡后，早使忧天泣小臣。光禄蔬盘出尚方，柘枝新染布袍黄。威仪已睹汉司隶，边幅还嗤蜀子阳。书载五车分秘阁，手裁三诏压明光。六龙此日无消息，夜半占星泪几行！
无题·其一
作者：钱澄之
朝代：明
体裁：七言律诗

百褶湘裙映绮筵，藕花香处影娟娟。风微客乞松罗带，日落人看过画船。卮上口脂和酒送，席边心事倩眉传。白头不作鸳鸯梦，醉倚红妆亦可怜。
无题·其一
作者：钱澄之
朝代：明
体裁：七言律诗

鄞江消息定如何，怅望旌旗洒泪多。野戍啼乌迷汉帜，荒城残月起夷歌。稽山无计栖句践，南粤宁同王尉佗。谷鸟催人头白尽，声声长在向南柯。
无题·其一
作者：钱澄之
朝代：明

鄞江消息定如何，怅望旌旗洒泪多。野戍啼乌迷汉帜，荒城残月起夷歌。稽山无计栖句践，南粤宁同王尉佗！谷鸟催人头白尽，声声长在向南柯。
无题·其三
作者：钱澄之
朝代：明
体裁：七言律诗

去日追班入紫宸，花间鹓鹭片时亲。纶扉白发南阳旧，侯印黄金恩泽新。羽檄遥知边奏至，龙颜时向内家颦。自闻东越唇亡后，早使忧天泣小臣。
无题·其二
作者：钱澄之
朝代：明
体裁：七言律诗

山深辇路费春锄，江、楚遥遥望属车。岂有千官怀去就，翻劳万乘久踌躇。朱提喜赐儒生对，黄帕传看边吏书。廷议半年长不决，澶渊亲诏已全虚。
无题·其二
作者：钱澄之
朝代：明

山深辇路费春锄，江、楚遥遥望属车。岂有千官怀去就，翻劳万乘久踌躇。朱提喜赐儒生对，黄帕传看边吏书。廷议半年长不决，澶渊亲诏已全虚！
无题·其二
作者：钱澄之
朝代：明
体裁：七言律诗

朋樽还似旧风流，载妓联吟忆昔游。醉把明灯挥白练，醒惊残月在青楼。笔花买笑偏能灿，酒量逢欢不自留。怪煞徐娘年纪小，前身曾共木兰舟。
无题·其四
作者：钱澄之
朝代：明

光禄蔬盘出尚方，柘枝新染布袍黄。威仪已睹汉司隶，边幅还嗤蜀子阳。书载五车分秘阁，手裁三诏压明光。六龙此日无消息，夜半占星泪几行！
无题·其四
作者：钱澄之
朝代：明
体裁：七言律诗

光禄蔬盘出尚方，柘枝新染布袍黄。威仪已睹汉司隶，逞幅还嗤蜀子阳。书载五车分秘阁，手裁三诏压明光。六龙此日无消息，夜半占星泪几行。
既别健庵有作
作者：钱澄之
朝代：明
体裁：七言律诗

分手船头船乍开，销魂遥见黯然回。盈门宾客知难谢，彻夜书题特费裁。著述身兼朝野任，交游天授应酬才。桑麻大药乘时制，许为扶衰早寄来。
既望泛舟酒尽索饮邻人不畅
作者：钱澄之
朝代：明
体裁：五言律诗

澄湖秋后阔，还泛昨宵船。兴好尊先尽，云开月尚圆。拟寻村店酒，空搅俗翁眠。淼淼浩歌去，青山绝可怜。
既送尔止子直东去独宿不害斋中
作者：钱澄之
朝代：明
体裁：七言律诗

送别同人夜斗寒，老狂无伴宿江干。蓬窗拥被霜风紧，茅屋吟诗蜡炬残。蟹火渐从沙脚出，橘香祇在案头乾。寻山句看篇篇稳，为尔书题壁上观。
日者杨公采索句送何昆复之建宁别驾
作者：钱澄之
朝代：明
体裁：七言律诗

建宁地据闽中胜，别驾才腾辇下声。官职未妨棋酒兴，溪山真慰啸歌情。民因吏虐常逋赋，田被藩收久废耕。此去釐清功不小，前程无俟问君平。
旧曲
作者：钱澄之
朝代：明
体裁：五言律诗

一带荒墟地，人传旧狭邪。歌销莺自语，舞散柳还斜。鱼响藏兰若，蝶迷罥菜花。高楼存几处，尽说住良家。
旧梵雨夜示方子留·其一
作者：钱澄之
朝代：明
体裁：七言律诗

精舍名存此再兴，蹇驴走迓远归僧。十年论旧悲南渡，中夜吟诗泣孝陵。语罢才闻树杪雨，香残重点佛前灯。来朝莫话天隅事，说向旁人最可憎。
旧梵雨夜示方子留·其二
作者：钱澄之
朝代：明
体裁：七言律诗

学道违亲计已乖，新营丈室未编柴。风波独问三江渡，岭峤羞穿万里鞋。笑我馀生难出世，讶君何事竟长斋。庭闱许遂幽栖志，为劝加餐慰老怀。
早兰
作者：钱澄之
朝代：明
体裁：五言律诗

何处寻兰早，空山独往时。自然芳气至，不藉好风吹。步去丛全失，閒中香忽随。独怜幽未极，犹使路人知。
早到徐州不得行
作者：钱澄之
朝代：明
体裁：五言律诗

天晴官路稳，无故滞徐州。岁逼程空算，人閒心转愁。沙添移岸近，冰断塞河流。好趁风平渡，吾身不自由。
早雪·其一
作者：钱澄之
朝代：明
体裁：五言律诗

漫说寒威浅，江山也一新。半空消不见，大地盖难匀。野路银沙漫，遥峰粉笔皴。占年宁足算，暂息道傍尘。
早雪·其二
作者：钱澄之
朝代：明
体裁：五言律诗

六出花初试，千林大可观。拟舒衫袖接，旋被屐痕残。飘忽随风罢，轻盈到地难。也知时节早，应待逼年看。
旴江感事
作者：钱澄之
朝代：明
体裁：七言律诗

旴江城北乱山荒，愁看尘沙日暮扬。铁骑不缘疲岭北，戈船无计下浔阳。甲兵幕府三年备，黍豆章门十月粮。彭蠡乌啼烽火暗，人来亲见左贤王。
昆山吊健庵昆仲纪事书怀
作者：钱澄之
朝代：明
体裁：五言排律

晚识徐宫赞，斯人当代无。如何青眼里，犹有白头儒。家学开风气，文心属友于。门墙方鼎鼎，科第且区区。道以求贤广，情惟得士娱。居丧宁过戚，读礼未嫌迂。匍匐经秋至，衰残稚子扶。未能襄执绋，何处展生刍。握手寒暄少，登堂涕泪濡。高斋留榻久，佛刹并舆趋。塔每衔悲拜，僧同失恃孤。慈亲明大法，遗嘱护浮屠。逮养恩难尽，崇封痛岂渝。荣光生死备，至性弟兄俱。名祇为时羡，德偏与世殊。看君增往恫，谁不念劳劬。懿状传家范，哀思动老夫。无穷风木恨，回首泣啼乌。
昌化道中
作者：钱澄之
朝代：明
体裁：五言律诗

鸡鸣深竹里，隔水见人家。壤黑多栽漆，烟青识焙茶。小姑能哺鸭，稚子自乘槎。溽暑勒鞍马，纷纷拂稻花。
明妃梦还汉宫歌
作者：钱澄之
朝代：明
体裁：古风

日落沙飞画角哀，海上单于猎未回。毡帐寒生眠不稳，梦魂飞入汉宫来。汉宫女伴通宵坐，璧殿琼楼天上锁。博山炉里香作薪，水晶帘内珠如火。复道层轩记不真，当时犹问旧宫人。每坐苑边闻凤辇，遥从花外识龙鳞。梦里分明掖庭道，长门步步踏秋草。兽环叩处猧无声，珠箔卷来尘未扫。窈窕文窗障碧纱，当窗青案放琵琶。琵琶一声曲未绝，落尽阶前夜合花。拾花临阶长叹息，别后犹存昔颜色。可知胡地多风霜，红粉淹残那比得。黄衣小使上阳来，口诏频传内殿催。君王已戮毛延寿，画图今日为重开。徘徊却步正惊疑，谁将芦管夜深吹。相随独有宫中月，还来毳帐照蛾眉。
易舟东下再捉
作者：钱澄之
朝代：明
体裁：五言律诗

已弃远来舟，易舟又被留。官无情可听，吏用贿难求。对月不眠苦，占风独坐愁。焦思添白发，吾已雪盈头。
昔有行
作者：钱澄之
朝代：明
体裁：古风

昔有雌雄剑，化为双飞龙。延津之水深不测，飞入潭底潜神踪。潭底千年守暗黑，雷雨祇傍潭上峰。罟师渔艇不敢近，城头禁撞五更钟。群鱼戢戢相依倚，吹波吸浪何从容。祖龙一炬空中烈，炎光下照潭水热。万鱼命在须臾间，呼风返火火不灭。鼍子击鼓助威燄，鲸鳄得志恣吞齧。大龙身委泥沙死，小龙劈燄摩空起。飞向山头吟一声，回望鱼虾鼎沸里。山头冥冥雾不开，腾蛇乘之恣往来。龙去必须云雨至，久困此地无风雷。龙蜿蜿，角觺觺。蟠蚓傲我侧，蹲蛙就我嬉。黄熊青兕过，侧目睥睨之。死者已得升天去，生者尝为蝼蚁欺。何不仍为镆铘剑，使人佩之斩妖魑。龙非不能变，世无壮士谁与随。呜呼，世无壮士谁与随。
星日变
作者：钱澄之
朝代：明
体裁：古风

今年天变见非一，仲秋初夜彗星出。光芒亘天尾有声，疾埽钩陈入昴毕。又闻太白昼经天，日傍有星却且前。土人或见三日斗，两日堕地一日悬。皇皇天子当太阳，有晕窃日日无光。此日在天晕者坠，星家不敢言灾异，呜呼可以知天意。
春兰
作者：钱澄之
朝代：明
体裁：七言绝句

空林疑有数花开，香气无端忽自来。祇在此中寻不见，幽芳强半野人栽。
春兴·其一
作者：钱澄之
朝代：明
体裁：七言律诗

芳树莺声岁岁同，春光又入上林中。昆明柳色虚拖雨，长信梨花自逐风。戎马至今留冀北，帝星原自照江东。绵绵青草关河道，使节迢遥去不通。
春兴·其三
作者：钱澄之
朝代：明
体裁：七言律诗

江南节物暮春天，草色还惊入旧年。玉历半遵周甲子，金瓯无复汉山川。人来易水歌全歇，梦到秦关月尚圆。昨夜东风寒食近，中原曾不禁狼烟。
春兴·其二
作者：钱澄之
朝代：明
体裁：七言律诗

汉家陵墓倚燕关，迢递居庸直北还。半夜鬼神通敕护，千年松柏许谁攀。带刀术士今登垄，放畜奚儿已遍山。列圣斋宫氛祲里，几回霜露湿龙颜。
春兴·其五
作者：钱澄之
朝代：明
体裁：七言律诗

神京回望大明宫，传道千官拜舞同。班列未全更汉吏，威仪直已厌华风。乞师空费申胥哭，仗节谁容苏武忠。都尉兰山真不死，武皇何处负军功。
春兴·其四
作者：钱澄之
朝代：明
体裁：七言律诗

忆昨烽尘暗斗杓，朱衣此夜尚临朝。九门肃肃金吾静，三殿沉沉玉漏遥。手诏勤王兵不至，廷争巡幸气何骄。先皇御榻焦劳地，想见炉香满眼飘。
春游离诗·其一
作者：钱澄之
朝代：明
体裁：五言律诗

胜地昔淫祀，嬉游兢此晨。生涯停估贩，风俗坏人民。一自妖神撤，空存野寺春。数声啼鸟寂，回首忆中丞。
春游离诗·其七
作者：钱澄之
朝代：明
体裁：五言律诗

忽有松间路，停车杖可拿。径随流水曲，篱让古桥斜。烂熳风前蝶，朦胧雾里花。庭梅阴满院，客到已全遮。
春游离诗·其三
作者：钱澄之
朝代：明
体裁：五言律诗

别山踰一纪，步履较前难。说法僧初去，施钱客己阑。古泉仍汎滥，高桂半凋残。为取天平径，琴台对面看。
春游离诗·其九
作者：钱澄之
朝代：明
体裁：五言律诗

兹山名自古，积石浩纵横。丈室容单住，同游挽袂行。喜无红粉到，还见白头惊。欲问先贤墓，无人识姓名。
春游离诗·其二
作者：钱澄之
朝代：明
体裁：五言律诗

穿桥趋木渎，转棹隔横塘。港涸舟难让，村稀市益忙。雨声遮酒店，人语闭渔航。到岸灵岩近，鸣钟在上方。
春游离诗·其五
作者：钱澄之
朝代：明
体裁：五言律诗

支硎开胜境，言自赵凡夫。为舍僧徒住，常教士女趋。故山唯有墓，幽径已成衢。千载称高士，谁云身世孤。
春游离诗·其八
作者：钱澄之
朝代：明
体裁：五言律诗

华山饶法护，吴下此招提。楼旷僧新置，殿虚佛别栖。古碑深陷壁，怪石漫镌题。夹道松千树，清风客满携。
春游离诗·其六
作者：钱澄之
朝代：明
体裁：五言律诗

合室栖山日，先朝全盛年。僧藏居士影，帖记买山钱。谡谡池边树，涓涓石上泉。往来阅游女，藉草纵高眠。
春游离诗·其十
作者：钱澄之
朝代：明
体裁：五言律诗

自庆八旬叟，能从二妙游。扶持危下岭，屈曲罢探幽。卧榻更相让，篮舆不自谋。惭余诗思涩，无以谢林丘。
春游离诗·其四
作者：钱澄之
朝代：明
体裁：五言律诗

路自灵岩下，同行伴莫分。春深啼鸟急，节至采茶勤。游女去来让，昏钟远近闻。天平关上雨，不到范家坟。
春雨枞江李屺瞻旅舍作
作者：钱澄之
朝代：明
体裁：七言律诗

都门别去杳难期，聚首江村暮雨时。客里穷愁翻作主，天涯汗漫但存诗。招寻未觉交游减，仕宦频惊蹭蹬奇。恰好春泥归不得，白头拄杖日追随。
春雪还江村留别诸子
作者：钱澄之
朝代：明
体裁：七言律诗

二月山城雪乱飞，江村独叱蹇驴归。吟诗客散词坛冷，惜别魂伤酒力微。阴壮也知消不久，花迟即恐冻全稀。纷纷舞絮盈庭集，可念当风老衲衣。
昭江三首
作者：钱澄之
朝代：明

光禄无家寄一舟，香炉茗碗坐江头。沈沙不是骑鲸去，好共湘累结伴游！艰辛海外远趋庭，咫尺音容痛未聆。匍匐祗拚收骨去，却衔哀恨滞幽囹！失路孤臣何处奔，仙回洞里故人存。孙嵩复壁谁分义，榜掠甘心誓不言。
昭江三首·其一
作者：钱澄之
朝代：明

光禄无家寄一舟，香炉茗碗坐江头。沈沙不是骑鲸去，好共湘累结伴游！
昭江三首·其一
作者：钱澄之
朝代：明
体裁：七言绝句

光禄无家寄一舟，香炉茗碗坐江头。沉沙不是骑鲸去，好共湘累结伴游。
昭江三首·其三
作者：钱澄之
朝代：明
体裁：七言绝句

失路孤臣何处奔，仙回洞里故人存。孙嵩复壁谁分义，榜掠甘心誓不言。
昭江三首·其二
作者：钱澄之
朝代：明
体裁：七言绝句

艰辛海外远趋庭，咫尺音容痛未聆。匍匐祇拼收骨去，却衔哀恨滞幽囹。
昭江三首·其二
作者：钱澄之
朝代：明

艰辛海外远趋庭，咫尺音容痛未聆。匍匐祗拚收骨去，却衔哀恨滞幽囹！
昭江即事
作者：钱澄之
朝代：明
体裁：五言律诗

镇峡今春破，关门人不行。一垣连楚塞，几驿到恭城。漫恃防边将，先添守堠兵。昭江扼要地，回首客心惊。
昭江寿曼公四十
作者：钱澄之
朝代：明

历岁逃荣守钓矶，可怜初度意多违！阁麻屡降中书诏，宫锦犹披学士衣。报国身依丹极老，思亲泪逐白云飞！兴朝大政需公出，早办收京并马归！年纪参差雁字斜，同时须鬓老天涯。围棋共许饶安石，披衮行看迈仲华。夜洗砚山聊作活，昼乘钓艇且为家。主恩十召君应起，莫恋沧江负白麻！
昭江寿曼公四十·其一
作者：钱澄之
朝代：明
体裁：七言律诗

历岁逃荣守钓矶，可怜初度意多违。阁麻屡降中书诏，宫锦犹披学士衣。报国身依丹极老，思亲泪逐白云飞。兴朝大政需公出，早办收京并马归。
昭江寿曼公四十·其一
作者：钱澄之
朝代：明

历岁逃荣守钓矶，可怜初度意多违！阁麻屡降中书诏，宫锦犹披学士衣。报国身依丹极老，思亲泪逐白云飞！兴朝大政需公出，早办收京并马归！
昭江寿曼公四十·其二
作者：钱澄之
朝代：明
体裁：七言律诗

年纪参差雁字斜，同时须鬓老天涯。围棋共许饶安石，披衮行看迈仲华。夜洗砚山聊作活，昼乘钓艇且为家。主恩十召君应起，莫恋沧江负白麻。
昭江寿曼公四十·其二
作者：钱澄之
朝代：明

年纪参差雁字斜，同时须鬓老天涯。围棋共许饶安石，披衮行看迈仲华。夜洗砚山聊作活，昼乘钓艇且为家。主恩十召君应起，莫恋沧江负白麻！
昶孙试周日置酒
作者：钱澄之
朝代：明
体裁：七言律诗

江村松桂百年居，眼见吾孙五世馀。弧矢我辞归里日，图书汝据晬盘初。溪边粳稻垂垂熟，席上丛兰宛宛舒。好注瓦盆斟麦酒，弟兄相贺到田庐。
晓望端州
作者：钱澄之
朝代：明
体裁：七言律诗

旷职真惭汗漫游，好风乘夜上端州。严城未启青山绕，旭日犹迟紫气浮。树覆朝班阴不改，草深郎署径难求。君王合在五云里，好是晨兴听晓筹。
晓泊梁溪谒徐明府孝思
作者：钱澄之
朝代：明
体裁：七言律诗

曙色初开古驿前，梁溪霜压万家烟。邮亭未觉居民扰，辇跸亲知大令贤。乘月甫消京口酒，侵寒早问锡山泉。扁舟来去歌声里，那得闻琴不系船。
晓涉
作者：钱澄之
朝代：明
体裁：五言律诗

一星通夜照，晓色引荒林。濑浅没人骭，水寒伤客心。渔榔依树默，虎迹印沙深。行旅暗相应，鸡声何处寻。
晓起
作者：钱澄之
朝代：明
体裁：七言律诗

露华满砌月当天，鸦鹊林栖各悄然。近井妇喧争早汲，合村人起说难眠。渔家欸乃三更橹，汛地依微一只船。本意追凉风总息，应携童稚浴清川。
晓过南庄便访倩云
作者：钱澄之
朝代：明
体裁：七言律诗

小港疏篱官路傍，轻舟双桨趁朝凉。梅阴覆屋香侵幔，竹色迎轩绿满床。老妪喜留开阁坐，儿家争去隔溪藏。为怜好客邀相见，才系罗裙未晓妆。
晚泊江口
作者：钱澄之
朝代：明
体裁：五言律诗

觅舟才得便，已是暮春天。汗漫悲衰老，经营羡少年。江帆看上水，米价问来船。客伴多携酒，相邀不使钱。
晚过叶子吉编修有作·其一
作者：钱澄之
朝代：明
体裁：七言律诗

天街尘冻马蹄乾，门掩双扉暮色阑。苍藓半阶缘客破，青毡一榻向人寒。暇时拟问图书秘，直日常轮记注官。更敕讲章亲缮写，先期呈进御前看。
晚过叶子吉编修有作·其二
作者：钱澄之
朝代：明
体裁：七言律诗

应门不报径披帷，乍见才如出定时。东观翻馀无秘本，西山游过欠新诗。文逢主好频催试，官让人先一任迟。却怪老狂疏拙甚，论心偏荷最相知。
晤曾庭闻知熊子文给谏死难汀州
作者：钱澄之
朝代：明
体裁：七言律诗

并舫双江夜雨吹，疏灯坐对虎头痴。人前屡发怀沙愿，酒后哀吟哭帝诗。鸣佩趋朝班已散，当门噀血骂谁知。双峰古署衔杯话，竟是荆卿死别时。
晤曾庭闻，卸熊子文给谏死难汀州
作者：钱澄之
朝代：明

并舫双江夜雨吹，疏灯坐对虎头痴。人前屡发怀沙愿，酒后哀吟吴帝诗。鸣？趋朝班已散，当门噀血骂谁知！双峰古署衔杯话。竟是荆卿死别时！
晤计子山
作者：钱澄之
朝代：明
体裁：七言律诗

故人三载皖江城，梦里犹疑滞上京。乡里争承帷幄惠，江山曾动啸歌情。田间自不知官长，幕府何由识姓名。见说中丞能好士，逃虚深讶老狂生。
晴川阁即事·其一
作者：钱澄之
朝代：明
体裁：七言律诗

岧峣虚阁竦晴川，栋宇经烽故岿然。汉口人家秋水里，武昌城郭夕阳边。湖光面面疑无地，帆影茫茫欲到天。黄鹤望中山色尽，几回芳树忆当年。
晴川阁即事·其二
作者：钱澄之
朝代：明
体裁：七言律诗

高阁凌空水上浮，湖湘九派坐中收。天清隐见黄陂树，日落萧条大别秋。怅望楚宫悲浩劫，閒开禹庙对安流。山巅风急游人怯，脱帽吾须到上头。
智證庵子存修供愿云大师茶话有作·其一
作者：钱澄之
朝代：明
体裁：七言律诗

精舍临溪白舫通，魏公修供晦山翁。花阑早灌先秋露，竹院争承满坐风。因果诱人閒说鬼，诗篇入圣不谈空。多生慧业如何断，绮语从今且勿工。
智證庵子存修供愿云大师茶话有作·其二
作者：钱澄之
朝代：明
体裁：七言律诗

两峰最好是清秋，准拟相寻得再游。师已出山飞锡杖，我犹卧病滞扁舟。道尊灵隐三千众，坐断云居四百州。黄鹤楼中诗铲灭，传来猜著老堂头。
暑中余东望见过·其一
作者：钱澄之
朝代：明
体裁：七言律诗

炎威最苦向西轩，席地贪眠戒出门。笑我满床文债积，较君堆案簿书繁。许分茶啜心先爽，欲写诗酬眼更昏。稍待近秋凉雨后，衙斋时办夜深樽。
暑中余东望见过·其二
作者：钱澄之
朝代：明
体裁：七言律诗

建安自昔称仙吏，近见冲疲官太劳。每日出城供驿递，终年捧檄集舟艘。身孱转觉忙中健，暑虐偏于剧处逃。犹有馀閒能念我，时来旅舍慰牢骚。
暑中同韫公过宝方寺·其一
作者：钱澄之
朝代：明
体裁：五言律诗

褦襶寻钟至，冲炎度翠微。问泉寻竹笕，选树挂荷衣。篱犬吠还卧，巢乌哑不飞。遥知僧定处，冰雪满禅扉。
暑中同韫公过宝方寺·其二
作者：钱澄之
朝代：明
体裁：五言律诗

寺壁沟塍绕，山僧自叱牛。稻花萦袖落，菜叶逐溪流。铃止千峰静，灯明一点秋。回瞻来处路，赤日正当头。
暑中走椒岭省方氏姊示诸甥
作者：钱澄之
朝代：明
体裁：七言律诗

十七年前椒岭路，短驴疑在梦中行。兵烽几度门无径，灵雨初通涧有声。牛屋半楹啼寡姊，蔬盘一夜费贫甥。老来万事心灰尽，益重人间骨肉情。
暑夜与润山僧閒坐有作
作者：钱澄之
朝代：明
体裁：七言绝句

一寺惟馀此地凉，僧閒伴我话长廊。但窥佛法诙谐得，不用披衣上讲堂。
暑夜听兄子谠祐弹琴
作者：钱澄之
朝代：明
体裁：五言律诗

松窗人不寐，中有素琴声。晴久疑弦脆，弹疏似指生。不知心已静，惟觉暑都清。听罢月初上，草蛩依旧鸣。
暮春出都门马上口号·其一
作者：钱澄之
朝代：明
体裁：七言绝句

轮蹄逐伴出春城，一路看山信马行。恰是今朝好晴景，千峰让出雪峰明。
暮春出都门马上口号·其三
作者：钱澄之
朝代：明
体裁：七言绝句

青青麦菜满平畴，杨柳村边万绿稠。最是桃花阑不住，出墙阵阵紫烟浮。
暮春出都门马上口号·其二
作者：钱澄之
朝代：明
体裁：七言绝句

三月春光柳色催，梨花迎客马前开。熏风一样江南好，祇苦红尘扑面来。
暮春出都门马上口号·其四
作者：钱澄之
朝代：明
体裁：七言绝句

青郊一望柳千条，路口人家带白茅。楚客祇疑新笋迸，檀栾抽出过墙梢。
暮雨示澹宁
作者：钱澄之
朝代：明
体裁：七言律诗

小楼深坐雨中尊，户外烟埋老树村。酒店下山难著屐，邻庵分汲与开门。霜钟杵细更初起，佛案香迟昼已昏。三尺奚奴留不住，可怜炊饭累王孙。
曝背
作者：钱澄之
朝代：明
体裁：五言律诗

见说三竿上，推窗甫下床。炉寒休更拥，棉旧罢重装。日短午才暖，山深南有阳。负暄吾自适，无梦献君王。
曲江遇曹素臣
作者：钱澄之
朝代：明
体裁：五言律诗

落日曲江上，逢君倚棹时。蛮天容啸傲，海色老须眉。对酒歌逾壮，经秋气不悲。短篷依绝岸，收涕咏新诗。
曲江道上
作者：钱澄之
朝代：明
体裁：七言律诗

闽峤风尘满袖携，孤踪又向岭南迷。空村近岸无鸡唱，巨舰横江听马嘶。杂树繁华深坞里，乱山突兀夕阳西。扁舟独放沙频浅，灯火中流此夜栖。
更衣台赠蓝素先居士
作者：钱澄之
朝代：明
体裁：七言律诗

升仙遗迹有高台，从此更衣去不回。磴道祇随岩叟上，洞门肯为俗人开。林端伺客窥渔艇，云外驱童贳酒醅。好是一家峰顶住，更无鸡犬不将来。
曹顾庵招饮魏青城蒋亭彦朱子殷王天市钱岩烛同集
作者：钱澄之
朝代：明
体裁：古风

西园才子金闰彦，海内词流旧坛坫。故人一别三十年，须髯如雪重相见。今日邀同老友过，开轩秉烛成高宴。古苔延绿上阶除，新荷吹香满庭院。老友赢得两三人，相看容鬓已全变。信陵近妇兴久无，蒋干酒徒名空擅。忆昔同人盛燕游，妖童靘妓争娇眄。坐密花前肆舞筵，妆成烛下开歌扇。举觞谁是李侯狂，摇笔必数江郎倩。别去几时成老苍，回思往事烦缱绻。文场酒量让后生，却怪朱家勇不倦。坐中王子与钱郎，昔谊今交吾皆善。看君轰饮敌两雄，我曹衰晚生颜面。才华无复翠袖怜，肴歠犹教少年羡。我于身世忧病缠，君在宦途艰难遍。即今聚首似梦中，几番欲起情还恋。此生高会复几回，饮罢还舟泪频溅。
曼公书至得山阴师死事信·其一
作者：钱澄之
朝代：明
体裁：七言律诗

去岁风闻疑至今，客来果说大星沉。青天已毕蠲躯志，白日空悬报主心。多难相依臣节苦，异时不去国恩深。中兴末奏公先死，泪洒天南听捷音。
曼公书至得山阴师死事信·其三
作者：钱澄之
朝代：明
体裁：七言律诗

曾为三策筹滇事，纶阁传看亦动容。庭议只知争祖制，帝心原自慎藩封。图纾国难身先殒，为荷君恩祸独钟。门下夕郎同日死，九原含笑得相从。
曼公书至得山阴师死事信·其二
作者：钱澄之
朝代：明
体裁：七言律诗

共羡吾师遇主知，五年车驾镇相随。边书忽到催朝急，密旨偏承下直迟。血碧人间千载恨，柱摧天外九重悲。乘舆此日蛮荒外，左右颠危更仗谁。
曼公书至得山阴师死事信·其四
作者：钱澄之
朝代：明
体裁：七言律诗

制科忝出陆公门，同是门生独荷恩。规讽每蒙倾耳听，询谋偏许纵情论。受知不浅常跻阁，相见无时特谕阍。何事违师苦求去，祇今西望漫伤魂。
曼公书至，得山阴师死事信
作者：钱澄之
朝代：明

去岁风闻疑至今，客来果说大星沈。青天已毕蠲躯志，白日空悬报主心！多难相依臣节苦，异时不去国恩深。中兴未奏公先死，泪洒天南听捷音！共羡吾师遇主知，五年车驾镇相随。边书忽到催朝急，密旨偏承下直迟。血碧人间千载恨，柱摧天外九重悲。乘舆此日蛮荒外，左右颠危更仗谁！曾为三策筹滇事，纶阁传看亦动容。庭议只知争祖制，帝心原自慎藩封。图纾国难身先殒，为荷君恩祸独钟！门下夕郎同日死，九原含笑得相从。制科忝出陆公门，同是门生独荷恩。规讽每蒙倾耳听，询谋偏许纵情论。受知不浅常跻阁，相见无时特谕阍。何事违师苦求去，祗今西望漫伤魂！
曼公书至，得山阴师死事信·其一
作者：钱澄之
朝代：明

去岁风闻疑至今，客来果说大星沈。青天已毕蠲躯志，白日空悬报主心！多难相依臣节苦，异时不去国恩深。中兴未奏公先死，泪洒天南听捷音！
曼公书至，得山阴师死事信·其三
作者：钱澄之
朝代：明

曾为三策筹滇事，纶阁传看亦动容。庭议只知争祖制，帝心原自慎藩封。图纾国难身先殒，为荷君恩祸独钟！门下夕郎同日死，九原含笑得相从。
曼公书至，得山阴师死事信·其二
作者：钱澄之
朝代：明

共羡吾师遇主知，五年车驾镇相随。边书忽到催朝急，密旨偏承下直迟。血碧人间千载恨，柱摧天外九重悲。乘舆此日蛮荒外，左右颠危更仗谁！
曼公书至，得山阴师死事信·其四
作者：钱澄之
朝代：明

制科忝出陆公门，同是门生独荷恩。规讽每蒙倾耳听，询谋偏许纵情论。受知不浅常跻阁，相见无时特谕阍。何事违师苦求去，祗今西望漫伤魂！
曼公娶妾得同乡女戏赠
作者：钱澄之
朝代：明
体裁：五言律诗

谁意桐溪女，系绳来百蛮。绸缪会土语，飘泊有烟鬟。薄命江湖上，新妆吴、楚间。蛾眉知不妒，应喜见家山。
曼公娶妾得同乡女，戏赠
作者：钱澄之
朝代：明

谁意桐溪女，系绳来百蛮。绸缪会土语，飘泊有烟鬟。薄命江湖上，新妆吴、楚间。蛾眉知不妒，应喜见家山！
曾吏部
作者：钱澄之
朝代：明
体裁：古风

临川昔多英，哲人迈时辈。自挺冰雪操，不受床前诲。毁室祭义旗，师少战士倍。所悲国事非，宁惜身家碎。天运一朝回，日月还昭代。志士睹中兴，斯人独不逮。畴昔关弓仇，至今抚膺悔。来往公旧居，榛墟生感慨。
曾吏部
作者：钱澄之
朝代：明

临川昔多英，哲人迈时辈。自挺冰雪操，不受床前诲。毁室祭义旗，师少战士倍。所悲国事非，宁惜身家碎！天运一朝回，日月还昭代。志士睹中兴，斯人独不逮！畴昔关弓仇，至今抚膺悔！来往公旧居，榛墟生感慨！
曾青藜过草堂余以足疾卧双溪俟看花始回先寄一首
作者：钱澄之
朝代：明
体裁：七言律诗

有客冲寒过草堂，无端卧病滞湖乡。老兄应喜开蓬径，稚子能为扫竹床。野饭莫辞菰米黑，江篱难负菊花黄。暂留襆被迟余返，且脱僧衣共把觞。
月下二鸿醉后邀同舍侄閒步
作者：钱澄之
朝代：明
体裁：五言律诗

逆旅门惟闭，良宵恨转增。一樽诸子共，馀兴老翁乘。懒对伤心月，偏寻败兴灯。可怜俱老健，携杖不烦凭。
月夜
作者：钱澄之
朝代：明
体裁：五言绝句

孤月当门上，清光彻夜寒。遥知人境里，只有一僧看。
月夜过太湖
作者：钱澄之
朝代：明
体裁：七言律诗

湖水秋平浪不兴，茫茫昏黑一帆凌。舟前忽讶峰堪辨，柁后旋惊月早升。近市无喧收客店，投帮有港宿渔灯。遥怜书局人初静，此际衔杯客散曾。
月夜过沈氏江楼
作者：钱澄之
朝代：明
体裁：五言律诗

何处堪乘月，沈家楼最明。晚来江更大，秋到水初清。远火移时隐，孤舟犯夜行。市门催客去，早是起更声。
有书佐见询山中走笔示之·其一
作者：钱澄之
朝代：明
体裁：七言绝句

纱帽抛还裹道巾，与君已作路边尘。同时伴侣云烟散，独向团瓢问主人。
有书佐见询山中走笔示之·其二
作者：钱澄之
朝代：明
体裁：七言绝句

秋风还是旧穷愁，复水重岩任去留。莫向武陵誇洞口，明朝沧海别垂钩。
有感
作者：钱澄之
朝代：明
体裁：五言绝句

吾家逢朔望，祖庙礼无违。不及十年内，头班渐渐稀。
有感示方密之
作者：钱澄之
朝代：明
体裁：古风

采采涉江水，阴雨何霏霏。我行出洪波，所愿疗我饥。亲故亦以厚，劝我早行归。江岸昼多风，霜露亦沾衣。我无足重轻，胡以畏谗讥。凤皇栖高冈，乌雀东南飞。所愿各有托，岂在是与非。寄言谢谗人，何如两无违。
有所思
作者：钱澄之
朝代：明
体裁：乐府曲辞

有所思，乃在大河北。何用往从君，兰舟桂树楫。上建百尺樯，洪涛不可渡，摧之沉诸江。沉诸江，中流何茫茫。白云蔽天，随风飞扬。猛虎游市中，盗蹠狗，吠舜服，胡能臧。离故乡。鸱枭无声白日藏，关弓射枭君毋忘。
有所闻作
作者：钱澄之
朝代：明

戎旆迟迟迥不舒，闽江村郭半成墟。浪闻扶义称铜马，喜听蒙尘是副车。五岭山川百战后，三湘壁垒十年馀。愁时目断南飞雁，莫寄孤臣雪窖书！单于腊火照关门，撤尽防兵野戍存。岭娇已凭驱铁马，海天何事竖降幡！甘辞义士田横岛，漫负通侯汉主恩！此日穷庐归未得，绝班可似故年尊？
有所闻作·其一
作者：钱澄之
朝代：明
体裁：七言律诗

戎旆迟迟迥不舒，闽江村郭半成墟。浪闻扶义称铜马，喜听蒙尘是副车。五岭山川百战后，三湘壁垒十年馀。愁时目断南飞雁，莫寄孤臣雪窖书。
有所闻作·其一
作者：钱澄之
朝代：明

戎旆迟迟迥不舒，闽江村郭半成墟。浪闻扶义称铜马，喜听蒙尘是副车。五岭山川百战后，三湘壁垒十年馀。愁时目断南飞雁，莫寄孤臣雪窖书！
有所闻作·其二
作者：钱澄之
朝代：明

单于腊火照关门，撤尽防兵野戍存。岭娇已凭驱铁马，海天何事竖降幡！甘辞义士田横岛，漫负通侯汉主恩！此日穷庐归未得，绝班可似故年尊？
有所闻作·其二
作者：钱澄之
朝代：明
体裁：七言律诗

单于腊火照关门，撤尽防兵野戍存。岭峤已凭驱铁马，海天何事竖降幡。甘辞义士田横岛，漫负通侯汉主恩。此日穹庐归未得，绝班可似故年尊。
有鸟一章示方田伯
作者：钱澄之
朝代：明
体裁：七言律诗

有鸟天隅滞未归，羁愁何计得翻飞。蛮江雨热栖难定，岭树烟迷侣渐稀。翘首可怜云海阔，脱身岂虑稻粱微。野禽曾识笼中苦，却望南枝泪几挥。
望庐山
作者：钱澄之
朝代：明
体裁：七言律诗

匡虚入梦已多时，乘兴先探绝顶奇。一路叶埋灵运屐，合山僧待子瞻诗。云铺半岭村犹霁，雨在高峰客不知。小竖暗携长笛至，拟登五老向空吹。
望板子矶
作者：钱澄之
朝代：明
体裁：五言律诗

故垒涛声壮，凌江石势横。奸臣初筑此，为拒上流兵。误国潜逃窜，谋身苦战争。往来人指点，遗臭污矶名。
望漳湖怀范小范
作者：钱澄之
朝代：明
体裁：五言律诗

漳湖秋后漫，钓者兴何如。莫辨江边路，焉知湖上庐。田存难免累，水至岂安居。百里枞阳近，七年不寄书。
望燕子矶有怀蒲庵禅师
作者：钱澄之
朝代：明
体裁：五言律诗

已觉钟山过，遥瞻燕子矶。拒波亭欲撼，蹴浪石疑飞。杂树隐深寺，高僧此息机。几年期一宿，偏与客心违。
望钟山
作者：钱澄之
朝代：明
体裁：五言排律

灵谷身难到，雨花眺最悲。已无千岁鹿，空泣万年枝。寺闭秋声里，峰明夕照时。寝基樵径破，野烧牧奴遗。碑说磨刀灭，笳闻收马吹。孝陵图本在，一览一凄其。
望长干寺
作者：钱澄之
朝代：明
体裁：七言绝句

南冈回望长干寺，宝塔红楼碧瓦亭。恰似将军浓蘸笔，层层颜色写丹青。
望长沙
作者：钱澄之
朝代：明
体裁：古风

汉、唐中兴誇将业，司徒仿佛尚父同。我朝诸将何寂寞，海内独数长沙公。长沙僻处湖南郡，能修甲兵控江东。此公忠勇不世出，谋略似有鬼神通。武昌跋扈劫不得，倒流七日浮波中。扶持阴蒙上帝力，应知炎祚非遽终。绿林青犊势汹汹，旌旗十万渡江红。单骑驰壁拊其背，叩头请死愿输忠。荆、樊铜马百馀万，闻声纳款来趋风。连城带甲跨江、汉，胡儿不敢南弯弓。貂蝉铁券灵武锡，屡请天仗临元戎。迟回竟使至尊误，乘舆莫返咸阳宫。只臂再扶汉社稷，整顿湖湘驭群雄。野人讹传焉足信，捷书狎至耳欲聋。或言楼船下章、贡，浔阳千里尽艨艟。又言杉关传檄上游定，铁骑莽莽八闽空。我闻豫章诸将久思汉，昔在门下受恩隆。蜡书阴结理宜有，江右郡县岂待攻。古来童谣有天意，望公早出成大功。
望长沙
作者：钱澄之
朝代：明

汉、唐中兴誇将业，司徒仿佛尚父同。我朝诸将何寂寞，海内独数长沙公。长沙僻处湖南郡，能修甲兵控江东。此公忠勇不世出，谋略似有鬼神通。武昌跋扈劫不得，倒流七日浮波中。扶持阴蒙上帝力，应知炎祚非遽终。绿林青犊势淘淘，旌旗十万渡江红。单骑驰壁拊其背，叩头请死愿输忠。荆、樊铜马百馀万，闻声纳款来趋风。连城带甲跨江、汉，胡儿不敢南弯弓。貂蝉铁券灵武锡，屡请天仗临元戎。迟回竟使至尊误，乘舆莫返咸阳宫！只臂再扶汉社稷，整顿湖湘驭群雄。野人讹传焉足信，捷书狎至耳欲聋。或言楼船下章、贡，浔阳千里尽艨艟。又言杉关传檄上游定，铁骑莽莽八闽空。我闻豫章诸将久思汉，昔在门下受恩隆。蜡书阴结理宜有，江右郡县岂待攻！古来童谣有天意，望公早出成大功！
望阊门雨不得泊有怀姜如农给谏
作者：钱澄之
朝代：明
体裁：七言律诗

扁舟急橹过阊门，小巷深居望里存。开口众中无可语，缄关闹处不闻喧。书窗近夜应收卷，客坐何人共把樽。谁识晚来江上伴，孤篷独对雨昏昏。
望雨谣·其一
作者：钱澄之
朝代：明
体裁：古风

潮水已退湖水平，上天一月无雷声。湖边老翁田近水，口中望雨心望晴。东风彻夜鲤鱼哭，鸦立池心何处浴。但使湖田家家收，吾苗独槁心亦足。
望雨谣·其二
作者：钱澄之
朝代：明
体裁：古风

山头放水塘坳乾，山下转水人力难。村巫祈雨久不应，沾洒到地旋毁坛。溪云沈沈雨势作，鹭鹚飞破不肯落。农夫望雨怕雨来，早稻临场无人穫。东边忽出虹两条，黑云上顶一时消。巫师收人五色线，作法能系双虹腰。
望龙眠积雪
作者：钱澄之
朝代：明
体裁：五言律诗

不见千峰色，谁将一粉涂。云山同混沌，心眼共模糊。岭上村埋否，窟中僧在无。老翁摩顶笑，应似白头颅。
朱子葆别去有怀
作者：钱澄之
朝代：明
体裁：七言律诗

嘉禾乱后信全稀，忽过南村叩板扉。笑汝才完婚嫁债，劝余莫著水田衣。雨淹塔寺花无赖，潮退湖乡蟹正肥。去日行装知掠夺，丹阳何计买舟归。
朱定远索赠
作者：钱澄之
朝代：明
体裁：七言律诗

西江意气苦难平，曾耳朱家旧侠名。肘上力閒惟卖画，眉间色在不谈兵。国恩祇用穷愁报，世职还因废弃荣。尚有壮心降未尽，酒酣慷慨作歌声。
朱竹垞六十初度
作者：钱澄之
朝代：明
体裁：七言律诗

先朝英妙邈难攀，洛社今时共一班。把臂参差咸籍里，论交先后纪群间。功名祇算逢场戏，著述偏乘解任閒。甪里旧居吾认得，扁舟泽畔待君还。
杂作三首·其一
作者：钱澄之
朝代：明
体裁：五言律诗

乱离同散失，辛苦独追随。过岭人家熟，投村灯火迟。别来尝记念，见日转增悲。百折难回志，惟馀尔尚知。
杂作三首·其三
作者：钱澄之
朝代：明
体裁：五言律诗

病废一如此，相看祇泪痕。乍惊予已老，宁料尔犹存。乱日多同难，穷时忆昔恩。半生心与迹，汝外向谁论。
杂作三首·其二
作者：钱澄之
朝代：明
体裁：五言律诗

忆昔逃名去，栖山恐不深。可怜人尽弃，犹见尔相寻。叙旧真如梦，怀恩尚有心。所酬诗记得，时在客前吟。
杂忆九首·其一
作者：钱澄之
朝代：明
体裁：七言律诗

南来佛法自牛头，二十年前此熟游。长忆小房耆旧住，偶逢佳客茗蔬留。大江潮白窗窗见，古涧藤缠树树秋。相识独存监院叟，对人犹说昔风流。
杂忆九首·其七
作者：钱澄之
朝代：明
体裁：七言律诗

南冈路出凤台门，草色苔斑满泪痕。碧血已收难入士，丹心终在不称冤。未闻令下仇枯骨，徒以交贫滞旅魂。拟敛钱租荒寺地，可还移得殡江村。
杂忆九首·其三
作者：钱澄之
朝代：明
体裁：七言律诗

南朝诸寺首长干，百戏丛丛院落宽。黄口喧称新国手，白头閒话旧中官。御碑额许游人坐，辇道钱凭赌竖摊。近日松园频试马，可怜老树半彫残。
杂忆九首·其九
作者：钱澄之
朝代：明
体裁：七言律诗

小市居因老友招，短墙门闭草萧萧。偶逢僧出摇葵扇，閒看潮生坐板桥。晨起绝粮邻肯借，夜归辨语犬来邀。盈庭秋色谁为主，独有胡翁叹寂寥。
杂忆九首·其二
作者：钱澄之
朝代：明
体裁：七言律诗

高座苔荒野色侵，游人只在雨花阴。路才转过喧随隔，客自来稀境岂深。黄叶堆边方士醉，梅花窗下老僧吟。一从寺闭兵搜后，无复扶筇得得寻。
杂忆九首·其五
作者：钱澄之
朝代：明
体裁：七言律诗

朱雀桥南尘最喧，才离市口绿阴繁。青苔巷埽家家路，白槿篱编处处村。王气已销松树尽，军书忽下竹林髡。比来烟雨萧条甚，空有楼台望里存。
杂忆九首·其八
作者：钱澄之
朝代：明
体裁：七言律诗

移居为卜白门幽，岂意居民事事愁。阑市怕收骑死马，犒兵权借放生牛。逃完户口官难问，牵去妻儿债未休。惟有山僧装不改，近闻牒下渐苛求。
杂忆九首·其六
作者：钱澄之
朝代：明
体裁：七言律诗

玻璃窑上一村偏，小巷疏篱尽可怜。僧舍门当清昼闭，人家路向乱畦穿。打柴妇过空樊圃，放马儿来各敛钱。数里琅玕官伐尽，即今几个转萧然。
杂忆九首·其四
作者：钱澄之
朝代：明
体裁：七言律诗

溪流脉脉绕颓墙，曾客荒林旧道场。竹影筛残深院月，梅花冻白一庭霜。弹琴僧见经时化，说剑人传蹈海亡。今日山门新壮丽，为看丹垩益凄凉。
杂感·其一
作者：钱澄之
朝代：明
体裁：七言律诗

南北咽喉一线中，舳舻千里出江东。尝愁屯废漕难恃，岂谓河堙运不通。搜粟徒闻增内史，治堤屡诏责司空。边城百万嗷嗷待，且发京储弭内讧。
杂感·其七
作者：钱澄之
朝代：明
体裁：七言律诗

半生身世困江沱，但醉逢人唤奈何。蜀洛是非争白简，汴梁功罪付黄河。边才避缺求推少，政府谋归赐罢多。独使至尊宵旰在，几回北望一长歌。
杂感·其三
作者：钱澄之
朝代：明
体裁：七言律诗

蜀道荆门久设防，上流又报陷襄阳。指陈地利全虚险，悉索军储已尽亡。缇骑普天收罪帅，宗藩连日失贤王。督师身后犹优诏，空诩廷臣旧谏章。
杂感·其二
作者：钱澄之
朝代：明
体裁：七言律诗

朝看马上羽书忙，禁旅争传中尉强。内殿通宵占太白，大臣连日进飞黄。西戎势合关门逼，东海援孤属国亡。群寇魂游忧正浅，中枢早办檄勤王。
杂感·其五
作者：钱澄之
朝代：明
体裁：七言律诗

汉廷诏狱逮纷纷，帝怒难回吁不闻。移病未能容汲黯，免冠宁为救朱云。就徵御史章空上，伏阙书生草漫焚。纵有举幡成底事，祇从党锢报明君。
杂感·其八
作者：钱澄之
朝代：明
体裁：七言律诗

水旱频仍父老嗟，飞蝗又见际天遮。耕农去尽田难认，赋税逋多派枉加。窃恐流亡还伏莽，即今盗寇正如麻。朝廷弭乱须蠲免，纵是饥寒且恋家。
杂感·其六
作者：钱澄之
朝代：明
体裁：七言律诗

旧相趋朝举国推，艰危真仗济时才。主恩已是虚怀任，圣怒惟凭片语回。侍史香炉频入直，王家海味漫开醅。自来宠眷终难恃，莫使天心忽见猜。
杂感·其四
作者：钱澄之
朝代：明
体裁：七言律诗

求贤诏下屡丁宁，伏阙狂言也见听。墨吏几曾逃执法，黄金仍说满朝廷。早时召对新承宠，暮夜苞苴已就刑。空辟贤良谁称旨，祇今侧席望明经。
杂诗·其一
作者：钱澄之
朝代：明
体裁：古风

步出城西门，荒堤何逶迤。衰柳夹堤植，上宿鸦与鸱。路傍有古庙，入门柩累累。借问此何人，云是义士尸。寄此颇有年，亲戚不敢移。中有慷慨士，平昔心相知。始志在捐躯，临危果不欺。旅魄滞旷野，冤魂当诉谁。徘徊不能去，怆恻伤肝脾。
杂诗·其一
作者：钱澄之
朝代：明
体裁：古风

靡靡百草腓，栗栗岁云殚。疾风吹曜灵，倏忽团西山。我无夸父力，奔追何由攀。望舒驰中天，零露皓已漙。玄冥气方盈，长夜彻我寒。揽衣步前除，鸣鸡空拥翰。
杂诗·其七
作者：钱澄之
朝代：明
体裁：古风

北里有富室，养女自云姝。南邻有贫女，终岁闭门居。颜色人不见，但知手爪殊。楚宫购重锦，织作遍里闾。富女名在官，临机空踌躇。邀女入闰阁，坐女以轩车。请女当窗织，一匹五丈馀。织成献后宫，宠誉倾通都。锦匹朝日成，女情夕暮疏。情疏不足道，谣啄一何辜。寄言谢北里，弃绝将焉如。
杂诗·其三
作者：钱澄之
朝代：明
体裁：古风

忧虞忘改岁，兹辰已及春。风气应律至，物理纷然陈。蛰虫既含动，草芽亦怀新。万象故如此，所见无昔人。开轩揽明镜，素发忽盈巾。举世还偷乐，繄我独苦辛。
杂诗·其三
作者：钱澄之
朝代：明
体裁：古风

我昔好交游，结友皆豪贤。意气一相许，殁身誓不谖。自谓天下士，尽可披心肝。顾见游侠儿，声利方交欢。南邻笙竽沸，北里钟鼓喧。富贵誓与共，患难期无捐。一朝时事异，此义安可全。有急来见投，枭首悬诸竿。念彼亡命人，怒焉为辛酸。
杂诗·其九
作者：钱澄之
朝代：明
体裁：古风

西风肃檐户，有雀鸣东箱。鸣声一何悲，似为异物伤。我欲全此鸟，捣药裹其创。织笼使之栖，采花饲为粮。常恐鸷鸟害，举家为堤防。今展开我笼，刷羽忽飞扬。飞飞顾我语，如诉积年肠。疑我有他志，久令笼中藏。我不望汝报，汝行亦太凉。努力从兹去，有恩望汝忘。
杂诗·其二
作者：钱澄之
朝代：明
体裁：古风

夭夭东家子，夙夕志气殊。盛年失俦匹，秉节誓不渝。邻女共感激，临嫁久踌躇。如何始愿果，中道改其图。束身事新人，荣华良足娱。失意在一朝，弃置尘不如。向时感慨人，出入羞与俱。身名两失所，永为千载愚。
杂诗·其二
作者：钱澄之
朝代：明
体裁：古风

赫赫势家子，金钱甲城内。宅后罗姬姜，宅前罗冠盖。计较尽锱铢，积敛死不悔。一朝屠伯来，人命恣斩艾。心知富人名，坐罪不肯贷。身首殊西市，田庐入官卖。妻妾属他人，子女复谁在。富人有何辜，旁观或称快。岂不善趋时，多财成患害。丰狐皮为灾，巨象齿其罪。所以明哲人，弃此如草芥。
杂诗·其五
作者：钱澄之
朝代：明
体裁：古风

朝入城南门，经过冠盖里。门扉日中闭，鸟雀檐下喜。高楼既以倾，花榭亦以毁。石笋青峨峨，争为势家徙。问此为谁居，畴昔门如市。只手覆邦家，海内不敢指。国事一朝坏，名败身亦死。炫赫曾几时，至今人切齿。唯有霍家奴，犹称富人子。
杂诗·其八
作者：钱澄之
朝代：明
体裁：古风

揽衣忽不寐，起岁庭前楹。秋蛬扶户叫，听之感我情。万物有至信，候至此则鸣。如何结友谊，不如秋蛬声。忆昔初相知，一语要平生。坚此岁寒约，重以金石盟。昨暮极缱绻，今晨背我行。有如急难至，子安我则倾。转念畴昔言，曾无一语诚。倾家不足道，此意殊难平。
杂诗·其六
作者：钱澄之
朝代：明
体裁：古风

郁郁青槐巷，中有壮丽居。华榱耀金碧，交窗结绮疏。高楼临大道，艳色照通衢。昔为富人宅，今为丞相庐。行人不敢过，过者为下车。别去无几时，门巷忽荒芜。双扉白昼锁，中有官物储。问之丞相歾，得罪身被诛。妻孥远戍边，籍没无复馀。识时称俊杰，斯人计岂疏。屈节以保身，祸至还突如。怅念平生交，夷灭何叹与。
杂诗·其十
作者：钱澄之
朝代：明
体裁：古风

珍禽亦有种，灵木亦有根。如何霜霰加，凋伤无一存。道逢一少年，云是勋戚孙。甘为市井诱，弃绝父母恩。念其久饥渴，聊复给饔飧。与语无一实，所见皆至昏。谆谆劝其返，掉臂还出门。世胄苟如此，已矣复何言。
杂诗·其四
作者：钱澄之
朝代：明
体裁：古风

兰若处空山，含华表贞洁。蒙彼荆棘中，谁能见分别。感彼佳人心，微风送幽悦。气候与时移，百草凋素节。尝恐萧榝侵，凛然孤花揭。鶗鴂虽已鸣，芳草终不歇。
杂诗·其四
作者：钱澄之
朝代：明
体裁：古风

昔有夸毗子，自命颇不苟。一旦处脂膏，见利忘所守。夜半知者谁，毋乃同门友。始事不相欺，临危乃思负。时势既以变，人命复何有。岂不念旧恩，志在灭其口。危哉避仇人，乘间脱身走。燕丹颜色变，焉保樊生首。为语世上儿，勿恃交游厚。
李司马席上赠文灯岩
作者：钱澄之
朝代：明
体裁：七言律诗

欲访柴桑路未通，清秋忽聚菊花丛。篮舆偶出乘高兴，皂帽同时避朔风。泪洒西州悲故相，诗存南国表孤忠。皖江潮接浔阳近，我欲相从把钓筒。
李御侯医士索诗
作者：钱澄之
朝代：明
体裁：五言律诗

李生称市隐，小巷一壶悬。乞药清晨集，主方通邑传。囊赢常买醉，僧病免还钱。过午閒无事，邀人合管弦。
李梅公司马七十寿诗·其一
作者：钱澄之
朝代：明
体裁：七言律诗

吉州前辈气如春，阳月刚称七十辰。方外逢迎无礼法，夜分谈宴见精神。世言安石真名士，我仰山涛旧直臣。怀抱一生诗酒乐，知君家世谪仙人。
李梅公司马七十寿诗·其二
作者：钱澄之
朝代：明
体裁：七言律诗

也知出处任浮沉，金马遥怜避世心。老去须眉浑雪色，人前咳唾作钟音。花矜玉树先时放，韵押香奁逐字吟。定有赤松期结伴，西山深处好相寻。
李梅公司马七十寿诗夜到寿昌寺哭其天禅师·其一
作者：钱澄之
朝代：明
体裁：七言律诗

驻楫趋程日暮时，逢僧还怪客来迟。参禅众散丛林冷，说法堂空深草知。夜到故人通寺喜，坐谈遗事一门悲。当年天界无穷泪，又向西风哭汝垂。
李澹园邀饮醉后走笔
作者：钱澄之
朝代：明
体裁：古风

我从芝城来延津，周旋多是三山人。昌箕先生吾老友，到门下榻无主宾。因庵雅量世少及，每见心醉如饮醇。春来共饮罗含宅，主宾烂熳皆天真。延陵吴子同时客，追随无问昏与晨。黄华山畔主连尹，黯淡滩头逢许询。把诗即吟饮即醉，别来今已十五旬。篮舆重到双峰下，耆旧凋丧无与亲。柏乡大令旧司训，文章一见交有神。逸情爽气照四座，荒馆寂莫为生春。山城有屋卖不得，拊手无计济老陈。我生足迹东南遍，交游垂老半在闽。三山往往托深契，吾徒夙昔厥有因。君今服阕仍补邑，或在吾乡吾为民。下车若访田间宅，记取松桂临江滨。
李生行
作者：钱澄之
朝代：明
体裁：古风

君不见汉时东方朔，诙谐玩世金马门。位才孰戟饥欲死，微言讽谏悟至尊。滑稽翻为世所贱，至今人比淳于髡。又不见近代徐文长，笔锋犀利不可当。当时空遇胡开府，后世犹赖袁中郎。奇人往往遘奇阨，此事言之增感伤。吾乡山人李士雅，一生足迹遍天下。谈吐所至席生风，文章一出人竞写。笔舌欲兼二子长，胸藏孤愤无知者。徐家兄弟皆好奇，耳中常闻生不羁。与生久处谓生静，怪生言动胡迂迟。吁噫嘻，李山人，徐太史，形骸之外识者谁，如此相知真相知。可怜李生好心事，开怀写意无所忌。途穷每动达人怜，谈妙时遭俗子詈。功名自分长已矣，年近五十犹无子。广陵人病寄书稀，白下宠新薄命死。即今已是垂暮年，归来四壁转萧然。买臣负薪长独往，相如娶妾竟空传。看君口快肠太热，此法自合主迍邅。君不见眼前才调诸子同，一朝遭际双眼空。有力不为知己用，有钱不与贫士通。鄙夫庸儿享厚福，此辈居然富家翁。呜呼，此辈居然富家翁，李生焉得不奇穷。
李醒斋下徵拙集漫录诗易庄屈四注呈教诗以志感·其一
作者：钱澄之
朝代：明
体裁：七言律诗

白发沧江老布衣，终年一卷掩双扉。自窥风雅篇章减，偶悟图书讲授稀。出处未能忘故旧，徵求已觉有光辉。编摩为送穷愁日，且喜编摩志不违。
李醒斋下徵拙集漫录诗易庄屈四注呈教诗以志感·其二
作者：钱澄之
朝代：明
体裁：七言律诗

自倦游梁久索居，惊传宠问贲荒庐。早知家世尊经术，还向周秦觅异书。庄叟似能明易义，楚辞直可号诗馀。卷篇无计全钞上，莫怪年来著作疏。
杏花村
作者：钱澄之
朝代：明
体裁：七言律诗

石塘湖畔杏花村，幕府频游树少存。渔户买鱼供举网，猎人遮兽候追奔。白茅阶戴停车迹，绿草茵承渍酒痕。恼杀居民薪作炭，数株留取待高轩。
杜鹃
作者：钱澄之
朝代：明
体裁：七言律诗

四月秧齐水满村，杜鹃啼处绿阴繁。山花似染三更血，国事徒伤万古魂。少妇枕边春已去，征夫岭上雨初昏。天津处士休愁绝，那得南人气尚存。
来园杂诗·其一
作者：钱澄之
朝代：明
体裁：五言绝句

已觉寒梅早，枝条故故遮。今朝檐际觅，亲见两三花。
来园杂诗·其七
作者：钱澄之
朝代：明
体裁：五言绝句

袅袅门前柳，丝条拂地垂。春风吹有意，为我埽茅茨。
来园杂诗·其三
作者：钱澄之
朝代：明
体裁：五言绝句

宅后松全秃，多年老此峰。祇愁雷雨夜，一半去为龙。
来园杂诗·其三十
作者：钱澄之
朝代：明
体裁：五言绝句

篱落纷纷布，朝华亦可观。要知容易落，不使见衰残。
来园杂诗·其三十一
作者：钱澄之
朝代：明
体裁：五言绝句

五尺琅玕树，新悬辟火珠。朱阑相映好，原不侍他扶。
来园杂诗·其三十三
作者：钱澄之
朝代：明
体裁：五言绝句

不是春花艳，谁移野刺栽。怪他无力起，只要傍墙开。
来园杂诗·其三十二
作者：钱澄之
朝代：明
体裁：五言绝句

不信花为鸟，斑斑有血痕。枝头无语唤，游子暗消魂。
来园杂诗·其三十五
作者：钱澄之
朝代：明
体裁：五言绝句

拔山徒有力，无奈弱姿何。不住临阶舞，知余善楚歌。
来园杂诗·其三十四
作者：钱澄之
朝代：明
体裁：五言绝句

盛夏当窗护，炎威也似宽。借他阴正好，修竹漫相弹。
来园杂诗·其九
作者：钱澄之
朝代：明
体裁：五言绝句

古杏村村见，春烟树树笼。怪他经雨白，只在半开红。
来园杂诗·其二
作者：钱澄之
朝代：明
体裁：五言绝句

桂树千年物，丛生有六株。小山盈十亩，尽是落花铺。
来园杂诗·其二十
作者：钱澄之
朝代：明
体裁：五言绝句

野色村头贱，何缘植禁中。应怜名字好，偶与帝星同。
来园杂诗·其二十一
作者：钱澄之
朝代：明
体裁：五言绝句

满院梧桐叶，飘零早报秋。免教深夜雨，点滴到心头。
来园杂诗·其二十七
作者：钱澄之
朝代：明
体裁：五言绝句

手植新杉树，一年一节青。孙枝根下起，出土便亭亭。
来园杂诗·其二十三
作者：钱澄之
朝代：明
体裁：五言绝句

春篁添数个，已觉笋行边。势欲穿田下，明年许废田。
来园杂诗·其二十九
作者：钱澄之
朝代：明
体裁：五言绝句

高树秋深叶，童童葆盖黄。把茅当顶破，特为覆空王。
来园杂诗·其二十二
作者：钱澄之
朝代：明
体裁：五言绝句

堆盘香自妙，入药效尤殊。世少琼琚报，山人莫浪投。
来园杂诗·其二十五
作者：钱澄之
朝代：明
体裁：五言绝句

柿叶无通赤，斑斓锦不如。更怜枝似铁，屈曲未全舒。
来园杂诗·其二十八
作者：钱澄之
朝代：明
体裁：五言绝句

可怜乌桕树，不待晓风吹。白满枝头粒，留充鸟雀饥。
来园杂诗·其二十六
作者：钱澄之
朝代：明
体裁：五言绝句

老树如车盖，交阴翠几重。此中堪搆屋，恰对九华峰。
来园杂诗·其二十四
作者：钱澄之
朝代：明
体裁：五言绝句

纤纤佛顶青，灿灿僧襕紫。发愿莲花生，结胎应如此。
来园杂诗·其五
作者：钱澄之
朝代：明
体裁：五言绝句

橘柚经时摘，青青日渐黄。最怜人静后，无故忽然香。
来园杂诗·其八
作者：钱澄之
朝代：明
体裁：五言绝句

著色宁为艳，输香觉太浓。是梅皆冷澹，花谱冒同宗。
来园杂诗·其六
作者：钱澄之
朝代：明
体裁：五言绝句

冰姿原绝世，底事学红妆。艳色春无限，谁容汝擅场。
来园杂诗·其十
作者：钱澄之
朝代：明
体裁：五言绝句

忽讶花如雪，难禁一夜风。熟时偷最早，鸟雀与儿童。
来园杂诗·其十一
作者：钱澄之
朝代：明
体裁：五言绝句

小桃当户映，轻红亦自嘉。山人新接过，还拟似朱砂。
来园杂诗·其十七
作者：钱澄之
朝代：明
体裁：五言绝句

霏霏五月雪，郁郁万年枝。雨水何须卜，花开过始知。
来园杂诗·其十三
作者：钱澄之
朝代：明
体裁：五言绝句

素花真六出，似与雪争奇。正在纯阳月，阴来报我知。
来园杂诗·其十九
作者：钱澄之
朝代：明
体裁：五言绝句

山茶何代树，艳色吐丹砂。只得一枝在，还开千朵花。
来园杂诗·其十二
作者：钱澄之
朝代：明
体裁：五言绝句

烂熳荒山里，芳名孰与标。漫誇西府艳，一样雨中娇。
来园杂诗·其十五
作者：钱澄之
朝代：明
体裁：五言绝句

木笔花千朵，把将芍药看。暗中关继落，一月不知残。
来园杂诗·其十八
作者：钱澄之
朝代：明
体裁：五言绝句

层层皱縠纹，摇曳有清芬。想见文君寡，新妆白练裙。
来园杂诗·其十六
作者：钱澄之
朝代：明
体裁：五言绝句

素华零似霰，惊起一庭鸦。忽悟鸟鸣涧，春山落桂花。
来园杂诗·其十四
作者：钱澄之
朝代：明
体裁：五言绝句

月下疑无色，烟中薄有姿。从来不结实，谁赚路旁儿。
来园杂诗·其四
作者：钱澄之
朝代：明
体裁：五言绝句

桂树月中种，香浓白露天。把杯吟一曲，红雪落翩翩。
杨机部先生
作者：钱澄之
朝代：明
体裁：七言律诗

郁孤台畔暗风尘，相国登城誓死频。家室尽捐馀稚子，艰危流涕托门人。一传竟绝孤臣后，继世难求五服亲。合郡请宜从祀典，同时俎豆恐非伦。
松庵听雨酬关主·其一
作者：钱澄之
朝代：明
体裁：五言律诗

五戴松关梦，今来夜雨时。老僧能好客，高足喜听诗。茗罢挑灯细，香残上榻迟。半生踪迹异，未许俗人知。
松庵听雨酬关主·其二
作者：钱澄之
朝代：明
体裁：五言律诗

炷香相对坐，挂壁有蒲团。竹屋雨中矮，松窗静夜宽。道心多难定，世事与年残。独笑耽诗癖，行吟兴未阑。
松树叹·其一
作者：钱澄之
朝代：明
体裁：七言绝句

偃盖虬枝近百年，长笼佳气护高阡。可怜葱郁一朝尽，伐与官家造战船。
松树叹·其三
作者：钱澄之
朝代：明
体裁：七言绝句

空山伐木响丁丁，说造舟装下海兵。怪得山灵留不住，树头夜夜有潮声。
松树叹·其二
作者：钱澄之
朝代：明
体裁：七言绝句

深松茂柏鬼神栖，车盖亭亭远近齐。自是人间官法重，那能复顾夜台啼。
松树叹·其四
作者：钱澄之
朝代：明
体裁：七言绝句

高标劲节入云孤，不受秦封五大夫。用汝作舟期破浪，贞心还可济川无。
松风阁雨中醉歌
作者：钱澄之
朝代：明
体裁：古风

松风阁上雨昏昏，松风阁下长闭门。有时米尽炊不举，朝惟一饭夕无飧。行汲客为旧刺史，负薪人亦前王孙。镉中祇有两人粥，减餐留我阁上宿。阁上书生出未归，案头万卷与我读。连日阴暝昼不开，解衣下山押酒来。把酒劝君我先醉，醉便卧倒无人推。松风飒飒吹欲醒，半醒半醉心魂惊。恍惚乘舟泛东海，耳边漰湃奔涛声。乘舟直到三山上，仙人招饮再三让。饮我一杯醉不胜，玉女坚持不肯放。洪崖浮丘皆在坐，我独逃席飘然堕。仿佛听得松风吹，梦回依旧阁上卧。阁上萧萧雨点愁，悔辞美酒离瀛洲。梦中重泛涛声去，料是仙人席未收。
林六长仪部生子三朝
作者：钱澄之
朝代：明
体裁：七言律诗

秋尽冯唐白满颠，昭江蚌吐一珠圆。共惊虎子生三日，恰拜龙亭祝万年。得意云山皆可付，系舟书画有人传。试啼早辨升平瑞，逸老全凭此辈贤。
林天友署中晤陈静机话旧有作
作者：钱澄之
朝代：明
体裁：七言律诗

曾聚芝山谈往事，衔杯夜雨共悲歌。酒酣握手高怀见，坐久忘言道气多。须鬓白随年次进，家乡乱在客中过。知君入署无来往，其柰长洲山水何。
枞阳阻雪
作者：钱澄之
朝代：明
体裁：五言律诗

北风不可去，拥被阿咸家。急雪窥床集，回飙侮烛斜。喜饶新岁酒，愁损故园花。正好看飘撇，疏帘底用遮。
柳絮篇
作者：钱澄之
朝代：明
体裁：古风

长干三月柳花飞，拂巷穿街乱扑衣。閒逐游丝飏紫陌，急随花片度罗帏。人家晓起纷纷白，委地盈阶埽不惜。暗妆老树认为花，斜舞回廊疑似雪。莫笑杨花性太狂，无情无绪漫悠扬。谁家庭院非吾土，何处园林是故乡。佳人不道花轻薄，世事由来无定著。已惜桃花顺水流，更伤霜叶归根落。飘飖不自定东西，懒学人间著处迷。便欲乘风轻渡水，惟愁带雨湿沾泥。往还岂借吹嘘力，倏忽升沈浑未测。阶下儿童捉不来，梁间燕子蹴难得。飞去飞来任意休，春风不用更追求。即教化作青萍草，依旧无根水上浮。
栖霞礼浪大师塔院
作者：钱澄之
朝代：明
体裁：五言律诗

导师归寂久，礼罢泪难禁。在日无多法，临终只此心。自怜亲近浅，已觉受知深。一瓣香藏久，逡巡直至今。
桂林寿刘客生次诸公韵
作者：钱澄之
朝代：明
体裁：七言律诗

维舟旋值旅樽开，似为兹辰得得来。须鬓可怜新出狱，江山如此好衔杯。风波得伴应相恃，鸥鹭同群奠漫猜。看取七星岩畔月，清光今夜故徘徊。
桂林山水歌
作者：钱澄之
朝代：明
体裁：古风

桂林城外山色秋，桂林城下江水流。山青水碧看不足，可怜僻在天西头。巨灵仙斧有何意，巧思偏聘蛮荒地。此山离立无冈峦，拔起平地插天寒。疑是春雨笋齐迸，满城栗栗青琅玕。居人惟知独秀峰，峰在靖江亲王宫。绕峰高下聊妆点，亭榭阑干相映红。诸峰相望谁优劣，峰外山山总奇绝。是石蹲踞即为门，何山窈窕不成穴。穴穿光透自玲珑，策杖携樽处处通。转苦星岩难见日，莫游风洞怕当风。星岩风洞最称奇，其馀佳境几人知。古道苍苍苔草合，棘刺藤梢咫尺疑。昨日张髯往搜得，别有天地豁然披。乃知古人剔奇无不到，峭壁宛镌元祐碑。我搜一洞已如此，此洞之外应相似。从吏争从水际寻，老僧更向云中指。山灵出现合有时，剪刈开辟从兹始。
桂林杂诗
作者：钱澄之
朝代：明

桂林朱邸旧，桐叶国初封。恩赐亲王礼，宫依独秀峰。朝趋沾酒醴，服御暗蛟龙。府内萧条甚，何心泣庶宗！虞帝南巡处，到今祠庙荒。冕旒群后肃，环佩二妃锵。薄暮尧山紫，临江楚树苍。松声泛仙乐，疑在洞庭傍。洞壑琳宫壮，土人祠伏波。澄潭舣舟楫，虚阁会笙歌。铜柱铭犹灿，云台画孰多？来游诸将帅，此志勿蹉跎！滇帅声名久，今知爵太尊。流星边檄至，卜日上公婚。真作室家计，愁伤部曲恩。稍闻胡卫国，匹马备关门。好客瞿丞相，蛮方秋兴高。为怜双桂树，新筑「小东皋」。家伎寻常出，诗篇倡和豪。此生经授记，不用更焦劳。张髯玉堂客，报国老戎衣。久办沙场死，还能马上飞。书生喜见敌，老将让临机。坚卧榕江上，师旋独不归。湖南江御史，卧疾伏波门。久客中湘幕，深衔国士恩。叙劳官不受，破虏檄犹存。问著长沙败，伤心指箭痕！撤防久不进，狡计定如何！铁骑严关转，奇功鄂国多。肘应掣瓜里，胆故落麻河。公论中兴业，终归马伏波。严城容逐客，旅泊亦艰危。留守时分韵，将军正画眉。坐看山色好，浪作楚囚悲！断酒兼烧砚，丁宁跛阿师！清绝桂林郡，偏宜北客居。病苏秋冷日，气爽瘴消初。也恋朋樽好，深忧将帅疏。伏波山下棹，稳泊意何如？
桂林杂诗·其一
作者：钱澄之
朝代：明
体裁：五言律诗

桂林朱邸旧，桐叶国初封。恩赐亲王礼，宫依独秀峰。朝趋沾酒醴，服御暗蛟龙。府内萧条甚，何心泣庶宗。
桂林杂诗·其一
作者：钱澄之
朝代：明

桂林朱邸旧，桐叶国初封。恩赐亲王礼，宫依独秀峰。朝趋沾酒醴，服御暗蛟龙。府内萧条甚，何心泣庶宗！
桂林杂诗·其七
作者：钱澄之
朝代：明
体裁：五言律诗

湖南江御史，卧疾伏波门。久客中湘幕，深衔国士恩。叙劳官不受，破虏檄犹存。问著长沙败，伤心指箭痕。
桂林杂诗·其七
作者：钱澄之
朝代：明

湖南江御史，卧疾伏波门。久客中湘幕，深衔国士恩。叙劳官不受，破虏檄犹存。问著长沙败，伤心指箭痕！
桂林杂诗·其三
作者：钱澄之
朝代：明
体裁：五言律诗

洞壑琳宫壮，土人祠伏波。澄潭舣舟楫，虚阁会笙歌。铜柱铭犹灿，云台画孰多。来游诸将帅，此志勿蹉跎。
桂林杂诗·其三
作者：钱澄之
朝代：明

洞壑琳宫壮，土人祠伏波。澄潭舣舟楫，虚阁会笙歌。铜柱铭犹灿，云台画孰多？来游诸将帅，此志勿蹉跎！
桂林杂诗·其九
作者：钱澄之
朝代：明
体裁：五言律诗

严城容逐客，旅泊亦艰危。留守时分韵，将军正画眉。坐看山色好，浪作楚囚悲。断酒兼烧砚，丁宁跛阿师。
桂林杂诗·其九
作者：钱澄之
朝代：明

严城容逐客，旅泊亦艰危。留守时分韵，将军正画眉。坐看山色好，浪作楚囚悲！断酒兼烧砚，丁宁跛阿师！
桂林杂诗·其二
作者：钱澄之
朝代：明
体裁：五言律诗

虞帝南巡处，到今祠庙荒。冕旒群后肃，环佩二妃锵。薄暮尧山紫，临江楚树苍。松声泛仙乐，疑在洞庭傍。
桂林杂诗·其五
作者：钱澄之
朝代：明
体裁：五言律诗

好客瞿丞相，蛮方秋兴高。为怜双桂树，新筑「小东皋」。家伎寻常出，诗篇倡和豪。此生经授记，不用更焦劳。
桂林杂诗·其八
作者：钱澄之
朝代：明
体裁：五言律诗

撤防久不进，狡计定如何。铁骑严关转，奇功鄂国多。肘应掣瓜里，胆故落麻河。公论中兴业，终归马伏波。
桂林杂诗·其八
作者：钱澄之
朝代：明

撤防久不进，狡计定如何！铁骑严关转，奇功鄂国多。肘应掣瓜里，胆故落麻河。公论中兴业，终归马伏波。
桂林杂诗·其六
作者：钱澄之
朝代：明

张髯玉堂客，报国老戎衣。久办沙场死，还能马上飞。书生喜见敌，老将让临机。坚卧榕江上，师旋独不归。
桂林杂诗·其六
作者：钱澄之
朝代：明
体裁：五言律诗

张髯玉堂客，报国老戎衣。久办沙场死，选能马上飞。书生喜见敌，老将让临机。坚卧榕江上，师旋独不归。
桂林杂诗·其十
作者：钱澄之
朝代：明
体裁：五言律诗

清绝桂林郡，偏宜北客居。病苏秋冷日，气爽瘴消初。也恋朋樽好，深忧将帅疏。伏波山下棹，稳泊意何如。
桂林杂诗·其十
作者：钱澄之
朝代：明

清绝桂林郡，偏宜北客居。病苏秋冷日，气爽瘴消初。也恋朋樽好，深忧将帅疏。伏波山下棹，稳泊意何如？
桂林杂诗·其四
作者：钱澄之
朝代：明
体裁：五言律诗

滇帅声名久，今知爵太尊。流星边檄至，卜日上公婚。真作室家计，愁伤部曲恩。稍闻胡卫国，匹马备关门。
桂花下独酌醉成
作者：钱澄之
朝代：明
体裁：古风

我家西园桂树大，树下能容百人坐。花开十里争闻香，花落数尺随人卧。惟有此株颜色丹，言是仙种出广寒。紫玉为枝赤金蕊，叶如青盖浮云端。我思搆阁名月窟，当树开窗圆如月。碧纱映处树影明，玉宇晶时天香发。即今无阁亦自好，金粟满地不须扫。我来独酌无人斟，三杯径醉花上倒。此时月出人来稀，月光照见花满衣。夜深或有嫦娥至，乞得长生药始归。
桃竹杖分赠友人有诗见酬依韵走和
作者：钱澄之
朝代：明
体裁：五言律诗

双峰桃竹杖，老去节弥坚。过水欺春涨，寻山狎雨天。分为清暑玩，预结翠微缘。诗卷时堪挂，宁忧乏酒钱。
桐山歌赠鉴和开士
作者：钱澄之
朝代：明
体裁：古风

桐山苍苍溪水碧，芙蓉万朵秀可摘。红楼香刹遍山开，复有精舍家家辟。吾师不受朱门供，栖禅祇在栲栳峰。夜坐峰头望兵气，赤脚走撞天堂钟。相逢怪尔去乡早，还记当时车马道。十年流血遍桐溪，尔在天堂诵经好。祇今桐山尘不飞，祇今闽海尽戎旂。烽火茫茫关路塞，却望桐山那得归。我持拄杖夜击鼓，愿尔道场度诸苦。氛消雾净向江天，桐山破屋眠风雨。
梁大司农玉立招饮有作·其一
作者：钱澄之
朝代：明
体裁：七言律诗

计相邀宾阁早开，论文同把夜深杯。相逢南国交情满，乍对西山爽气来。燕市自知难作客，汉廷何意独怜才。白头皂帽浑无赖，酒后狂谈迥不猜。
梁大司农玉立招饮有作·其三
作者：钱澄之
朝代：明
体裁：七言律诗

大部吴门久播传，鸡林声价冠群贤。滹沱雾净楼台迥，钜鹿秋高壁垒坚。感兴自多怀古调，断肠难诵悼亡篇。寻常属和挥毫得，却到雷门气索然。
梁大司农玉立招饮有作·其二
作者：钱澄之
朝代：明
体裁：七言律诗

刺字怀中肯漫投，廿年江国仰风流。日边兄弟三珠树，天半文章五凤楼。百草上阶争应接，孤云过幔亦扳留。听君咳唾皆钟吕，瓦缶如何可唱酬。
梁大司农玉立招饮有作·其四
作者：钱澄之
朝代：明
体裁：七言律诗

竹根杯换夜严初，世法逢迎许尽除。异代尚悲钩党祸，同年曾接孝廉书。也知大老门原广，即恐山人礼太疏。好笑故交无尺素，凭将三寸作双鱼。
梁溪秦留仙邀同嵇尔遐秦吉生严荪友饮集
作者：钱澄之
朝代：明
体裁：七言律诗

故人胜集晚秋天，高树当门缆客船。一带园庐连泽畔，同时耆旧聚尊前。名坛宴会悲先代，仕路崎岖怪早年。图史满床花满径，何须更枕惠山泉。
梁溪赠陈集生
作者：钱澄之
朝代：明
体裁：七言律诗

三吴来去此通津，为尔情殷过客频。出处人皆同臭味，应酬天授有精神。竹床纸阁曾留卧，白酒青蔬不讳贫。怪是无家偏好士，江东谁不识陈遵。
梅仙山同吴炎牧作
作者：钱澄之
朝代：明
体裁：七言律诗

出城曾不费跻攀，梅尉栖真住此山。吴地早闻为市卒，闽乡争说隶仙班。烧丹井废閒浇圃，栖鹤松孤尚护关。更有坠鞭遗迹在，渡头惆怅几时还。
梅影楼为贾参戎赋
作者：钱澄之
朝代：明
体裁：古风

建安将军军府宽，建安无事将军閒。府中有楼时宴客，登楼恰对梅仙山。梅氏子真汉高士，一朝变姓逃吴市。入闽学仙事渺茫，丹灶丹井都在此。将军坐镇保上游，梅尉隐为一身谋。区区挂冠何足道，姚子题名梅影楼。人生仕路苦鞅掌，入世要存出世想。将军不学梅尉仙，但对此山生向往。将军炼德不炼丹，功德满日为仙官。与民同享长生福，不似方士空黪鸾。
梅花
作者：钱澄之
朝代：明

何处花先放，向南三两村。未春天似梦，彻夜月无言。且喜昏鸦散，毋嫌翠羽喧。众芳久寂寞，赖汝照乾坤。离离压残雪，脉脉照溪滨。一任夜无月，何妨天不春。芳华凭俗赏，风味与谁亲。祇觉闭门后，徘徊似有人。
梅花·其一
作者：钱澄之
朝代：明

何处花先放，向南三两村。未春天似梦，彻夜月无言。且喜昏鸦散，毋嫌翠羽喧。众芳久寂寞，赖汝照乾坤。
梅花诗·其一
作者：钱澄之
朝代：明
体裁：五言律诗

自秉空山秀，非由处士栽。黄昏馀雀啅，深雪少人来。懒与芳菲竞，聊于晚暮开。道旁无识者，翻谓被春催。
梅花诗·其七
作者：钱澄之
朝代：明
体裁：五言律诗

何代花才著，风人咏者稀。不妨逃作卒，宁取号为妃。梦亦寻高士，魂应著缟衣。时蒙野外访，半是冻僵归。
梅花诗·其三
作者：钱澄之
朝代：明
体裁：五言律诗

生意梢头小，枝条亦自嘉。碍檐防剪折，在野任横斜。墙角稀疏蕊，篱间冷落花。上林无处著，只合老江涯。
梅花诗·其九
作者：钱澄之
朝代：明
体裁：五言律诗

何处花先放，向南三两村。未春天似梦，彻夜月无言。且喜昏鸦散，毋嫌翠羽喧。众芳久寂莫，赖汝照乾坤。
梅花诗·其二
作者：钱澄之
朝代：明
体裁：五言律诗

春信眇无绪，荒烟空满林。偶然临水见，惭愧遍山寻。也识冰霜意，谁窥天地心。岁寒同调少，惟许老僧吟。
梅花诗·其五
作者：钱澄之
朝代：明
体裁：五言律诗

离离压残雪，脉脉照溪滨。一任夜无月，何妨天不春。芳华凭俗赏，风味与谁亲。祇觉闭门后，徘徊似有人。
梅花诗·其八
作者：钱澄之
朝代：明
体裁：五言律诗

落叶殊无赖，含苞今满柯。移根避烟火，受命在岩阿。岂必天寒好，其如岁暮何。输他松树老，还觉此花多。
梅花诗·其六
作者：钱澄之
朝代：明
体裁：五言律诗

北风吹不折，兀傲小窗前。弄影馀山鬼，品香亚水仙。好沽村酒醉，合照道人眠。楚客搴芳遍，遗君世外传。
梅花诗·其十
作者：钱澄之
朝代：明
体裁：五言律诗

风雨自吾分，时逢此夜晴。耐寒殊不苦，著色总成清。霜已冻无缝，雪惟翻有声。俗人争解惜，应是慕虚名。
梅花诗·其四
作者：钱澄之
朝代：明
体裁：五言律诗

幽芳禁不得，严冷最相当。月澹馀清影，霜浓觉暗香。肯为羌笛弄，空想汉宫妆。欲折谁堪寄，休开驿路傍。
梅花（二首）
作者：钱澄之
朝代：明

何处花先放？向南三两村。未春天似梦，彻夜月无言。且喜昏鸦散，毋嫌翠羽喧。众芳久寂寞，赖汝照乾坤。离离压残雪，脉脉照溪滨。一任夜五月，何妨天不春！芳华凭俗赏，风味与谁亲？只觉闭门后，徘徊似有人。
梦仲驭
作者：钱澄之
朝代：明
体裁：五言律诗

恍惚南园路，平生迹似稀。映窗犹药碗，见客旧麻衣。言笑居然是，门庭大半非。十年不尽泪，重向五更挥。
梧州杂诗
作者：钱澄之
朝代：明

跋扈南雄将，新年果弃关。君王御便殿，召对及卑班。万乘应持重，两宫未敢攀。独怜彭御史，抗谏动龙颜！此将昔移镇，吾知弃岭逃。比肩难节制，饱肉且旌旄！共有登坛望，宁甘乘障劳！身先诣吏士，惠国尔功高。圣驾真难动，人心系去留。连朝惊羽檄，有诏御龙舟。禁旅因时宠，纶扉独坐愁。内家灯火盛，向夕灿中流。侧耳羊城信，穿烽二使来。诏开藩镇泣，风斗海船回。事变知天意，时危有将才。长城真可恃，驻跸漫惊猜！将帅加专敕，今晨百道飞。如何罪己诏，立待吮毫挥！义动三军愤，功凭一纸微。颇闻李公子，开读泪沾衣！遽有苍梧幸，凄凉别小楼。喜无游宦橐，得上舍人舟。失伴声相识，饱帆夜未收。暗中勤借问，车驾在前头。衰草荒山岸，宵分野烧红。从官时遇盗，篙楫已论功。树黑苍梧近，江清漓水通。同时迎驾者，安定一军雄。端皇陵寝近，上谒小臣从。金殿晨开锁，黄衣夜扫烽。江山迎帝盖，松柏惨天容。下岭还瞻望，祥云已尽封。请对真何事，寒蝉此日喧。露章承内旨，诏狱见君恩。负国罪应得，除奸功莫论！虏氛还咫尺，朝局已全翻！诏狱非仁政，况逢离乱晨。从龙宽典得，请剑小臣频！狼狈悲同类，艰危附党人。山阴真相国，申救跪沙滨。桂林留守重，奏使亦频来。咫尺青骢返，频烦白简催。廷争犹未息，圣怒已将回。好是徼恩放，休称苏轼才！独树维舟处，联樯并楚伧。同官应有疏，入狱自伤情！事定交如旧，天回论渐平。凄凉金给谏，破舫听人争！执政今何日，山阴又闭门！未须论相业，且莫负君恩！典故词林重，纶音国体存。小臣有封事，职在敢无言！僻处朝廷小，虚名礼法持。谁迎郧国至，不救粤东危？元老盈廷谤，书生一语移。阙前争论日，大体幸毋亏！庙议几时决，滇南使久羁。请封恩莫惜，矫诏罪何辞！属国天王凛，朝廷竖子欺。台中诸御史，肯一问狐狸？镇峡关门破，传闻大将跳。内携诸寨主，乡导各山猺。楚塞险从失，胡儿马未骄。休兵图转战，还恃冠军骁！粤东频奏捷，骁锐并争先。丑虏孤城合，蝥弧匹马搴。定需坚壁垒，切勿恃楼船！西路援兵下，胡为不肯前？两粤嗟新败，朝廷波浪中。守藩宜有罪，司马且论功。赏极复何劝？恩叨岂觉隆！灰心百战将，封与烂羊同！远闻洪少宰，父子丧高州。守将罪难问，先臣恤岂酬！久知卑制使，窃恐效诸侯！近地还如此，輶轩咫尺愁！端州兵不下，返旆禦淮侯。莫问粤东急，须防内地忧。督师真失策，酿祸至今留。受诏虚縻饷，何时厌尔求！朝睹南阳奏，强藩已就擒。弃城知法在，问罪见谋深。帐外军声寂，怀中帝诏临。两年三授首，真是快人心！西来吕相国，闻丧独松州。恋阙情空切，收京志未酬！天意难将测，不慭老臣留。寂寞纶扉内，先朝几白头！黔阳书讯至，相忆几经秋。入蜀吾兄在，筹滇刺史忧！中伤凭绛灌，外议重钱刘。节钺危时贱，何心向汝谋！闭门坚请假，吾道欲谁亲！瘴疠安蛮俗，班行畏蜀人。迁除乱日窃，功罪几时真！寄语程司马，饼师泪正新！学士逃荣久，三年不押班。坚辞李泌相，敢恋谢安山？蛮峒家初寄，中书诏且颁。倘徼开史局，予岂望投閒！小舟三伏过，避热苦无方。远伋馀冰井，虚名愧玉堂！更愁秋雨毒，颇忆桂林凉。乞假疏三上，徼恩附野航！
梧州杂诗·其一
作者：钱澄之
朝代：明
体裁：五言律诗

跋扈南雄将，新年果弃关。君王御便殿，召对及卑班。万乘应持重，两宫未敢攀。独怜彭御史，抗谏动龙颜。
梧州杂诗·其一
作者：钱澄之
朝代：明

跋扈南雄将，新年果弃关。君王御便殿，召对及卑班。万乘应持重，两宫未敢攀。独怜彭御史，抗谏动龙颜！
梧州杂诗·其七
作者：钱澄之
朝代：明
体裁：五言律诗

衰草荒山岸，宵分野烧红。从官时过盗，篙楫已论功。树黑苍梧近，江清漓水通。同时迎驾者，安定一军雄。
梧州杂诗·其七
作者：钱澄之
朝代：明

衰草荒山岸，宵分野烧红。从官时遇盗，篙楫已论功。树黑苍梧近，江清漓水通。同时迎驾者，安定一军雄。
梧州杂诗·其三
作者：钱澄之
朝代：明
体裁：五言律诗

圣驾真难动，人心系去留。连朝惊羽檄，有诏御龙舟。禁旅因时宠，纶扉独坐愁。内家灯火盛，向夕灿中流。
梧州杂诗·其九
作者：钱澄之
朝代：明
体裁：五言律诗

请对真何事，寒蝉此日喧。露章承内旨，诏狱见君恩。负国罪应得，除奸功莫论。虏氛还咫尺，朝局已全翻。
梧州杂诗·其九
作者：钱澄之
朝代：明

请对真何事，寒蝉此日喧。露章承内旨，诏狱见君恩。负国罪应得，除奸功莫论！虏氛还咫尺，朝局已全翻！
梧州杂诗·其二
作者：钱澄之
朝代：明
体裁：五言律诗

此将昔移镇，吾知弃岭逃。比肩难节制，饱肉且旌旄。共有登坛望，宁甘乘障劳。身先诸吏士，惠国尔功高。
梧州杂诗·其二
作者：钱澄之
朝代：明

此将昔移镇，吾知弃岭逃。比肩难节制，饱肉且旌旄！共有登坛望，宁甘乘障劳！身先诣吏士，惠国尔功高。
梧州杂诗·其二十
作者：钱澄之
朝代：明
体裁：五言律诗

端州兵不下，返旆禦淮侯。莫问粤东急，须防内地忧。督师真失策，酿祸至今留。受诏虚縻饷，何时厌尔求。
梧州杂诗·其二十
作者：钱澄之
朝代：明

端州兵不下，返旆禦淮侯。莫问粤东急，须防内地忧。督师真失策，酿祸至今留。受诏虚縻饷，何时厌尔求！
梧州杂诗·其二十一
作者：钱澄之
朝代：明
体裁：五言律诗

朝睹南阳奏，强藩已就擒。弃城知法在，问罪见谋深。帐外军声寂，怀中帝诏临。两年三授首，真是快人心。
梧州杂诗·其二十一
作者：钱澄之
朝代：明

朝睹南阳奏，强藩已就擒。弃城知法在，问罪见谋深。帐外军声寂，怀中帝诏临。两年三授首，真是快人心！
梧州杂诗·其二十三
作者：钱澄之
朝代：明
体裁：五言律诗

黔阳书讯至，相忆几经秋。入蜀吾兄在，筹滇刺史忧。中伤凭绛灌，外议重钱刘。节钺危时贱，何心向汝谋。
梧州杂诗·其二十三
作者：钱澄之
朝代：明

黔阳书讯至，相忆几经秋。入蜀吾兄在，筹滇刺史忧！中伤凭绛灌，外议重钱刘。节钺危时贱，何心向汝谋！
梧州杂诗·其二十二
作者：钱澄之
朝代：明
体裁：五言律诗

西来吕相国，闻丧独松州。恋阙情空切，收京志未酬。难将天意测，不憖老臣留。寂寞纶扉内，先朝几白头。
梧州杂诗·其二十二
作者：钱澄之
朝代：明

西来吕相国，闻丧独松州。恋阙情空切，收京志未酬！天意难将测，不慭老臣留。寂寞纶扉内，先朝几白头！
梧州杂诗·其二十五
作者：钱澄之
朝代：明

学士逃荣久，三年不押班。坚辞李泌相，敢恋谢安山？蛮峒家初寄，中书诏且颁。倘徼开史局，予岂望投閒！
梧州杂诗·其二十五
作者：钱澄之
朝代：明
体裁：五言律诗

学士逃荣久，二年不押班。坚辞李泌相，敢恋谢安山。蛮峒家初寄，中书诏且颁。倘徼开史局，予岂望投閒。
梧州杂诗·其二十六
作者：钱澄之
朝代：明

小舟三伏过，避热苦无方。远伋馀冰井，虚名愧玉堂！更愁秋雨毒，颇忆桂林凉。乞假疏三上，徼恩附野航！
梧州杂诗·其二十六
作者：钱澄之
朝代：明
体裁：五言律诗

小舟三伏过，避热苦无方。远汲馀冰井，虚名愧玉堂。更愁秋雨毒，颇忆桂林凉。乞假疏三上，徼恩附野航。
梧州杂诗·其二十四
作者：钱澄之
朝代：明
体裁：五言律诗

闭门坚请假，吾道欲谁亲。瘴疠安蛮俗，班行畏蜀人。迁除乱日窃，功罪几时真。寄语程司马，饼师泪正新。
梧州杂诗·其二十四
作者：钱澄之
朝代：明

闭门坚请假，吾道欲谁亲！瘴疠安蛮俗，班行畏蜀人。迁除乱日窃，功罪几时真！寄语程司马，饼师泪正新！
梧州杂诗·其五
作者：钱澄之
朝代：明
体裁：五言律诗

将帅加专敕，今晨百道飞。如何罪己诏，立待吮毫挥。义动三军愤，功凭一纸微。颇闻李公子，开读泪沾衣。
梧州杂诗·其五
作者：钱澄之
朝代：明

将帅加专敕，今晨百道飞。如何罪己诏，立待吮毫挥！义动三军愤，功凭一纸微。颇闻李公子，开读泪沾衣！
梧州杂诗·其八
作者：钱澄之
朝代：明
体裁：五言律诗

端皇陵寝近，上谒小臣从。金殿晨开锁，黄衣夜扫烽。江山迎帝盖，松柏惨天容。下岭还瞻望，祥云已尽封。
梧州杂诗·其六
作者：钱澄之
朝代：明
体裁：五言律诗

遽有苍梧幸，凄凉别小楼。喜无游宦橐，得上舍人舟。失伴声相识，饱帆夜未收。暗中勤借问，车驾在前头。
梧州杂诗·其十
作者：钱澄之
朝代：明
体裁：五言律诗

诏狱非仁政，况逢离乱晨。从龙宽典得，请剑小臣频。狼狈悲同类，艰危附党人。山阴真相国，申救跪沙滨。
梧州杂诗·其十
作者：钱澄之
朝代：明

诏狱非仁政，况逢离乱晨。从龙宽典得，请剑小臣频！狼狈悲同类，艰危附党人。山阴真相国，申救跪沙滨。
梧州杂诗·其十一
作者：钱澄之
朝代：明
体裁：五言律诗

桂林留守重，奏使亦频来。咫尺青骢返，频烦白简催。廷争犹未息，圣怒已将回。好是徼恩放，休称苏轼才。
梧州杂诗·其十一
作者：钱澄之
朝代：明

桂林留守重，奏使亦频来。咫尺青骢返，频烦白简催。廷争犹未息，圣怒已将回。好是徼恩放，休称苏轼才！
梧州杂诗·其十七
作者：钱澄之
朝代：明
体裁：五言律诗

粤东频奏捷，骁锐并争先。丑虏孤城合，蝥弧匹马搴。定需坚壁垒，切勿恃楼船。西路援兵下，胡为不肯前。
梧州杂诗·其十七
作者：钱澄之
朝代：明

粤东频奏捷，骁锐并争先。丑虏孤城合，蝥弧匹马搴。定需坚壁垒，切勿恃楼船！西路援兵下，胡为不肯前？
梧州杂诗·其十三
作者：钱澄之
朝代：明
体裁：五言律诗

执政今何日，山阴又闭门。未须论相业，且莫负君恩。典故词林重，纶音国体存。小臣有封事，职在敢无言。
梧州杂诗·其十三
作者：钱澄之
朝代：明

执政今何日，山阴又闭门！未须论相业，且莫负君恩！典故词林重，纶音国体存。小臣有封事，职在敢无言！
梧州杂诗·其十九
作者：钱澄之
朝代：明
体裁：五言律诗

远闻洪少宰，父子丧高州。守将罪难问，先臣恤岂酬。久知卑制使，窃恐效诸侯。近地还如此，輶轩咫尺愁。
梧州杂诗·其十九
作者：钱澄之
朝代：明

远闻洪少宰，父子丧高州。守将罪难问，先臣恤岂酬！久知卑制使，窃恐效诸侯！近地还如此，輶轩咫尺愁！
梧州杂诗·其十二
作者：钱澄之
朝代：明
体裁：五言律诗

独树维舟处，联樯并楚伧。同官应有疏，入狱自伤情。事定交如旧，天回论渐平。凄凉金给谏，破舫听人争。
梧州杂诗·其十二
作者：钱澄之
朝代：明

独树维舟处，联樯并楚伧。同官应有疏，入狱自伤情！事定交如旧，天回论渐平。凄凉金给谏，破舫听人争！
梧州杂诗·其十五
作者：钱澄之
朝代：明
体裁：五言律诗

庙议几时决，滇南使久羁。请封恩莫惜，矫诏罪何辞。属国天王凛，朝廷竖子欺。台中诸御史，肯一问狐狸。
梧州杂诗·其十五
作者：钱澄之
朝代：明

庙议几时决，滇南使久羁。请封恩莫惜，矫诏罪何辞！属国天王凛，朝廷竖子欺。台中诸御史，肯一问狐狸？
梧州杂诗·其十八
作者：钱澄之
朝代：明
体裁：五言律诗

两粤嗟新败，朝廷波浪中。守藩宜有罪，司马且论功。赏极复何劝，恩叨岂觉隆。灰心百战将，封与烂羊同。
梧州杂诗·其十八
作者：钱澄之
朝代：明

两粤嗟新败，朝廷波浪中。守藩宜有罪，司马且论功。赏极复何劝？恩叨岂觉隆！灰心百战将，封与烂羊同！
梧州杂诗·其十六
作者：钱澄之
朝代：明

镇峡关门破，传闻大将跳。内携诸寨主，乡导各山猺。楚塞险从失，胡儿马未骄。休兵图转战，还恃冠军骁！
梧州杂诗·其十六
作者：钱澄之
朝代：明
体裁：五言律诗

镇峡关门破，传闻大将逃。内携诸寨主，乡导各山猺。楚塞险从失，胡儿马未骄。休兵图转战，还恃冠军骁。
梧州杂诗·其十四
作者：钱澄之
朝代：明
体裁：五言律诗

僻处朝廷小，虚名礼法持。谁迎郧国至，不救粤东危。元老盈廷谤，书生一语移。阙前争论日，大体幸毋亏。
梧州杂诗·其十四
作者：钱澄之
朝代：明

僻处朝廷小，虚名礼法持。谁迎郧国至，不救粤东危？元老盈廷谤，书生一语移。阙前争论日，大体幸毋亏！
梧州杂诗·其四
作者：钱澄之
朝代：明
体裁：五言律诗

侧耳羊城信，穿烽二使来。诏开藩镇泣，风斗海船回。事变知天意，时危有将才。长城真可恃，驻跸漫惊猜。
梧州杂诗·其四
作者：钱澄之
朝代：明

侧耳羊城信，穿烽二使来。诏开藩镇泣，风斗海船回。事变知天意，时危有将才。长城真可恃，驻跸漫惊猜！
椒岭·其一
作者：钱澄之
朝代：明
体裁：四言诗

我有寡姊，宅山之阿。花甲将周，玄发其皤。言念母氏，泣涕滂沱。养姊者少，忧姊者多。思姊不见，我劳如何。
椒岭·其三
作者：钱澄之
朝代：明
体裁：四言诗

叔氏季氏，与姊姻只。惟此山路，二子勤只。我游岭外，生死不闻只。朝得我信，夕将姊知，博姊欣只。追念二兄，姊泪纷只。
椒岭·其二
作者：钱澄之
朝代：明
体裁：四言诗

踰彼青山，以望椒岭。厥木维乔，鹳巢其顶。我省姊来，中道延领。四十馀年，木犹孤挺。抚今念昔，中心悲哽。
椒岭·其五
作者：钱澄之
朝代：明
体裁：四言诗

姊虽食贫，而多子孙。昆弟之后，不及姊繁。中心怦怦，小者未婚。亦既婚矣，后有嫁娶。听子之自为矣，姊毋烦矣。
椒岭·其六
作者：钱澄之
朝代：明
体裁：四言诗

有鸡在埘，有酒在篘。我来省姊，于彼新秋。姊虑我出，谓我毋游。我之游矣，姊心忧矣。姊毋我忧，我心则休。匪四方之志，惟衣食是求。
椒岭·其四
作者：钱澄之
朝代：明
体裁：四言诗

姊夫既殁，遗以诸甥。火焚其居，栖于两楹。中夜号泣，邻不忍听。姊年迈矣，忧能伤生。我无善状，以慰姊情。
楝亭诗织造曹子清索题
作者：钱澄之
朝代：明
体裁：古风

丹山有文鸟，其鸣于高冈。梧桐得所栖，楝实以为粻。楝实味良苦，不充腥秽肠。食之志高洁，超然千仞翔。昔贤典衮职，黼黻昭天章。杼柚尽乐业，筐篚勤输将。爱兹嘉树名，坚苦适其常。手植庭阶前，聊以表清芳。德辉被南服，仁风至今扬。哲嗣绍厥美，文藻何煌煌。重履先公任，感物情内伤。昔为数寸萌，今已参天长。掇实咀且泣，有同丸瞻尝。益凛床前诲，素丝节勿忘。乃知五色雏，其种必凤皇。斯人本国瑞，斯树亦家祥。枝条森官阁，蔽芾遍江乡。所以都人士，赋颂相赓飏。孝思既以著，先德亦以彰。岂如南国诗，徒美召公棠。
楼船行赠杨清江相公
作者：钱澄之
朝代：明
体裁：古风

北风吼江江怒旋，巨舰山齐万锁连。牙旗百丈飏天半，相公秉钺坐楼船。楼船鹢首排霜戟，吹铙击鼓辕门辟。裘带逍遥如意閒，顾盼神明髭半白。相公年才四十强，当时对策擅明光。集贤学士争辟易，上书请缨何慨慷。子云嗜奇羞节义，伯起强项愧文章。渔阳马尘飞江右，十二城郭尽拱手。褒衣大颡奋袖呼，吉安夜复临江走。捷奏灵武叹奇勋，黄麻诏下五华云。锋车屡趣不肯入，仍请节钺领三军。敕兼将相三军喜，相公终岁楼船里。呱呱幼子托门人，爱妾山中饥冻死。家信从来不敢传，秋灯霜鬓独筹边。暇时自写铙歌曲，鸾翔凤翥势翩跹。如今幕府无成策，望公开阁延奇客。如今诸将有先声，望公勿用绿林兵。楼船一出恢江国，直下石头收旧京。
楼船行，赠杨清江相公
作者：钱澄之
朝代：明

北风吼江江怒旋，巨舰山齐万锁连。牙旗百丈飏天半，相公秉钺坐楼船。楼船鹢首排霜戟，吹铙击鼓辕门辟。裘带逍遥如意閒，顾盼神明髭半白。相公年才四十强，当时对策擅明光。集贤学士争辟易，上书请缨何慨慷！子云嗜奇羞节义，伯起强项愧文章。渔阳马尘飞左右，十二城郭尽拱手。褒衣大颡奋袖呼，吉安夜复临江走。捷奏灵武叹奇勋，黄麻诏下五华云。锋车屡趣不肯入，仍请节钺领三军。敕兼将相三军喜，相公终岁楼船里。呱呱幼子托门人，爱妾山中饥冻死！家信从来不敢传，秋灯霜鬓独筹边。暇时自写铙歌曲，鸾翔凤翥势翩跹。如今幂府无成策，望公开阁延奇客！如今诸将有先声，望公勿用绿林兵！楼船一出恢江国，直下石头收旧京！
榜后谒谢中堂元辅顺德公
作者：钱澄之
朝代：明
体裁：七言律诗

九十端揆发尽苍，先朝鼎甲旧平章。威仪髣髴窥纱帐，典故森严说玉堂。入馆辈分鸾鹤序，同门齿缀雁鸿行。自言及第先归院，后进从容问庶常。
槛外有辛夷极盛每春开花数千朵夏秋之交辄复吐一二枝然鲜艳不如矣诗以志慨
作者：钱澄之
朝代：明
体裁：七言绝句

一春木笔烂如霞，三伏炎蒸尚欲华。应似词人垂老日，綵毫时吐梦中花。
槛外辛夷盛开二首·其一
作者：钱澄之
朝代：明
体裁：七言绝句

凭轩两树紫辛夷，二月花开不计枝。朵朵擢空争吐燄，更无一瓣肯低垂。
槛外辛夷盛开二首·其二
作者：钱澄之
朝代：明
体裁：七言绝句

房如腻粉宁为白，朵蘸胭脂不道红。一树含苞千点火，枝枝尖燄欲烧空。
樟树行
作者：钱澄之
朝代：明
体裁：古风

东乡有树阴满屋，土人相传千岁木。树根香火祀为神，折动一枝辄损人。官里今年要樟树，搜寻遍邑才得遇。官命伐树谁敢争，树根既倒屋亦倾。百夫牵挽不肯去，黄禾满田践成路。树老心空用不得，至今弃在官路侧。
樟树镇舟中七十初度
作者：钱澄之
朝代：明
体裁：七言绝句

寿昌桥下生还日，燕子矶前花甲年。此日停舟樟树镇，托人为买上滩船。
横坑村居即事·其一
作者：钱澄之
朝代：明
体裁：古风

朝出耕南山，还家日已暮。努力趁春晴，敢惜沾衣露。新妇行馌田，才是今年娶。倾筐荷锄归，采桑向歧路。颜色虽不如，操作良可慕。照绩然松根，充粮有山芋。筼筜次第成，衣食从此裕。
横坑村居即事·其三
作者：钱澄之
朝代：明
体裁：古风

翠竹何翛翛，平林亦楚楚。山翁累世居，不解城中语。莫笑田家粗，田家有好女。朝起事刀尺，夜半弄机杼。里胥时经过，攘袖办鸡黍。不闻厨中声，只闻砧上杵。生得爷娘怜，南村聘未许。朱门多贵戚，娶妇宁如汝。
横坑村居即事·其二
作者：钱澄之
朝代：明
体裁：古风

穷巷少大宅，草舍经焚如。寓日多垝垣，散屧游废墟。有屋新缔构，愧谢非昔居。农器壁间陈，谷种床头储。稚子六七龄，已知挥锹锄。妇人亦耕作，所种麻与蔬。日暮儿女饥，啼泣牵母裾。还家哺儿女，炊烟起草庐。
横坑村居即事·其五
作者：钱澄之
朝代：明
体裁：古风

村雨杏花白，水长菖蒲新。布谷鸣屋上，耕作在兹辰。农家少人力，假借及四邻。里长朝夕来，酒食随时陈。要农事官作，急官不急民。且即辍耒去，毋生县吏嗔。田荒终岁饥，吏嗔冤莫伸。幸有老翁暇，安得辞苦辛。语竟一家啼，乞赎老翁身。老翁年七十，未见作吏人。
横坑村居即事·其四
作者：钱澄之
朝代：明
体裁：古风

向夕樵采还，随时闭柴门。开埘栖新雏，洗足抱乳孙。剥啄为谁欤，犬声喧满村。出门见女夫，手携鸡与豚。阿翁堂上坐，阿妪厨前奔。厨前酒初熟，满斟贮瓦盆。所话尽农务，亦有忠义言。昔虑租税输，今忧身家存。身家宁足惜，叹息先朝恩。
次夜过祖堂宿石溪师竹关
作者：钱澄之
朝代：明
体裁：古风

几年客长干，名山不易造。一径入深林，曲折久乃到。山门松间开，有僧为我导。竹房上崖际，石磴穿窈窕。上人亦启关，凭阑肆孤眺。惊见俗人来，顿觉一山闹。上人我同庚，发白颜殊少。清风洒尘表，朗月盈怀抱。意取懒残禅，不传曹洞道。有时弄笔墨，直探北苑奥。岂有揣摩工，所任自然妙。卷以赠方子，足慰平生好。夜久斋厨闭，自起然茶灶。茶熟客亦眠，独上峰头啸。
次日李赤茂招同姜西铭沈延年周上衡肃陶再集畹仙复在
作者：钱澄之
朝代：明
体裁：七言律诗

昨醉仙厨未解酲，登筵又早见双成。樽前劝客情初熟，众里逢欢面转生。诗句和多知暗喜，酒杯病起免教盈。桃花结子源如故，难道刘郎记不清。
次日游玄墓迂道石壁午后过长圻岭到圣恩寺
作者：钱澄之
朝代：明
体裁：古风

早发石壁兴，暮回湖上舟。今晨向玄墓，迂道为此游。石壁踞峰顶，屹峙太湖陬。天生一片石，削成墙四周。壮哉具区波，当门乃尽收。亦有花满山，意不与花谋。下山复踰岭，岭路阻且修。岭上见梵宇，丹垩空中浮。其下花为田，寺在花上头。山门古松树，苍苍自为俦。殿上冶游女，殿侧老比丘。游女入花去，烂熳花为愁。谁知红粉姿，夺此清芬幽。僧室茗碗陈，客意酒瓿求。惜哉僧病酒，对酒不能酬。鸦啼人去尽，谁能独久留。
次日由虎山桥泛舟出铜坑沿湖看花望惊鱼涧至熨斗柄维舟小饮夜归过蔡九霞同至光福
作者：钱澄之
朝代：明
体裁：古风

山行观已止，客兴犹未足。今为湖滨游，更图饱所欲。步出虎山桥，呼舟泛空渌。铜坑甫出湖，舟过香先馥。同游怪舟迟，纷纷起从陆。而我独不行，荡漾沿湖曲。望见村际花，不见村中屋。高下同缤纷，远近无断续。人行亦有路，总被花枝覆。所以岸上人，不获舟与逐。是日天气佳，照耀湖光绿。未把一杯酒，且纵万顷目。停舟熨斗柄，追寻来以促。盛誇惊鱼涧，指我遥相瞩。更拟石壁行，日落一何速。明当补兹游，未敢辞仆仆。回舟遇中郎，相携萧寺宿。
次许生洲双松诗
作者：钱澄之
朝代：明
体裁：七言律诗

万斛涛声百尺松，风清不送早朝钟。池虽乍夺枝留凤，门觉难登树是龙。劲色直须看晚节，高标何必踞孤峰。岁寒赖有同心伴，雪啸霜吟过此冬。
次韵答陈昌箕见赠之作二首·其一
作者：钱澄之
朝代：明
体裁：七言律诗

来往城南意独伤，逢君鹤发语斜阳。同时坛坫知交少，合算公车道路长。礼塔尚看吴岁月，凭高无复汉封疆。酒杯诗卷通宵兴，跋扈飞扬让汝强。
次韵答陈昌箕见赠之作二首·其二
作者：钱澄之
朝代：明
体裁：七言律诗

闽江风物总堪伤，几度吞声哭孟阳。药裹满床书籍乱，酒杯留客啸歌长。别来郊邑多新垒，梦里山川是旧疆。君到延平询故吏，先朝从事项谁强。
次韵酬叶慕庐司李见赠客中纳姬之作
作者：钱澄之
朝代：明
体裁：七言律诗

莫怪篇章罢揣摩，綵毫祇办画双蛾。睡乡乍觉温柔妙，诗卷时沾粉泽多。谬许词人甘白首，别无小妇泣红罗。把君佳句私求解，半臂情疑不许歌。
正月灯夕后为梁司农催妆·其一
作者：钱澄之
朝代：明
体裁：七言律诗

熏天花烛映三台，北斗斜倾此夜杯。五色云扶双璧合，七香车拥六珈来。梅思点额侵寒绽，柳欲分眉及早开。莫倚尚书官职大，妆成不出待诗催。
正月灯夕后为梁司农催妆·其二
作者：钱澄之
朝代：明
体裁：七言律诗

梁家画阁帝城傍，隔幔琼箫引凤凰。刘晔续缘仍赵女，晋侯虚室待齐姜。珠求合浦新偏媚，花采连枝晚更芳。遥听履声知得意，六宫争赐与添妆。
步月长干寺闻桥上有吟余飞来峰诗者且细述其事
作者：钱澄之
朝代：明
体裁：七言绝句

孤月悬空满院秋，旧诗有客咏桥头。咏馀更叙狂奴事，细听如为梦里游。
武塘友人为相如解裘贳酒赋因缀次其事戏题五首·其三
作者：钱澄之
朝代：明
体裁：七言律诗

倦游馀得鹔鹴裘，解去聊为一醉谋。纵酒莫添消渴症，典衣欲破远山愁。琴存绿绮音堪恋，赋直黄金价莫酬。犊鼻已拚亲涤器，客装应是不须留。
武塘友人为相如解裘贳酒赋因缀次其事戏题五首·其二
作者：钱澄之
朝代：明
体裁：七言律诗

四壁双栖慰语频，多情无怨暗伤神。心怜病免难从宦，眼见赀雄不耐贫。车骑谬矜游子壮，衣奁重忆嫁时新。也知归去王孙贱，要到成都作富人。
武塘友人为相如解裘贳酒赋因缀次其事戏题五首·其五
作者：钱澄之
朝代：明
体裁：七言律诗

自倚婵娟更解音，如何不系宦游心。尽抛田宅常为客，愁向人家又奏琴。取酒漫虚皇后赐，卖文祇易白头吟。茂陵聘妾传难信，只信登徒本好淫。
武塘友人为相如解裘贳酒赋因缀次其事戏题五首·其四
作者：钱澄之
朝代：明
体裁：七言律诗

奔去归宁计已迂，不才最是自当垆。共羞重客为佣保，争惜良家嫁酒胡。市上数钱传姹女，陌头下马看罗敷。芳心更有琴挑者，未审相如见妒无。
武塘哭魏子存回晚泊梵受庵感忆俍公因寄同尘禅师
作者：钱澄之
朝代：明
体裁：七言律诗

禅扉水绕向城隅，来往维舟自鹤湖。领众已非前法席，寻僧无复旧门徒。青毡共事人皆尽，白社同参道亦孤。遥指梵居欣在望，未由亲近漫招呼。
武康道中即事
作者：钱澄之
朝代：明
体裁：五言律诗

村流遥抱郭，一雨涧声新。渔子调乌鬼，蚕娘祀马神。田荒闾左尽，廨废县官贫。此地无烽火，流亡说避秦。
武昌明远楼
作者：钱澄之
朝代：明
体裁：七言律诗

层楼三伏八窗开，头白山翁逐伴来。湖汎晚凉当槛入，江悬清影抱城回。凭高总豁衡文眼，搅胜遥怜作赋才。好待月明残暑退，群公乘暇再追陪。
武昌署中对雨·其一
作者：钱澄之
朝代：明
体裁：七言律诗

高斋轩豁抵山居，树色峰阴入绮疏。楼近漫邀文祎鹤，幕閒空食武昌鱼。陈思赋罢才犹涌，无忌官贫客有馀。却怪楚乡酤酒恶，不堪醒对雨来初。
武昌署中对雨·其二
作者：钱澄之
朝代：明
体裁：七言律诗

鄂州山水向来奇，深闭官衙总不知。隔院歌声怜翠袖，登楼树杪见红旗。情怀作恶难寻酒，心血全枯怕看棋。况是打窗连日雨，消愁刚有论文时。
武昌署中集吕仙祠
作者：钱澄之
朝代：明
体裁：七言律诗

吕公祠启署斋巅，稽首苔阶礼大仙。旅客卧疴初起日，山城淫雨乍晴天。吹箫跨剑江楼近，贳酒题诗楚俗传。今日可能邀一醉，青词应已彻香烟。
武昌试院望黄鹤楼作
作者：钱澄之
朝代：明
体裁：七言律诗

黄鹤凌空入望频，登临虚拟大江滨。楚王台废风犹壮，神女峰遥雨正新。锁院操觚悲往事，凭阑吹笛忆仙人。庾公不浅南楼兴，许到清秋放幕宾。
武林僧索题辨利院用吴日千韵·其一
作者：钱澄之
朝代：明
体裁：七言绝句

小埠虚亭桑叶遮，养蚕作茧是生涯。世间缠缚皆如茧，落得山僧早出家。
武林僧索题辨利院用吴日千韵·其三
作者：钱澄之
朝代：明
体裁：七言绝句

清池一碧净无痕，惟有孤光浪里翻。祇恐太清鱼不乐，放他生正未知恩。
武林僧索题辨利院用吴日千韵·其二
作者：钱澄之
朝代：明
体裁：七言绝句

一滴中全万顷波，源头活处本无多。钱塘江上潮来往，如此盈虚不动何。
武林诸子招饮严氏宅
作者：钱澄之
朝代：明
体裁：七言律诗

同人乱后各生涯，胜集重寻御史家。酒勇祇能坚坐看，令严常是罚杯哗。乌衣竞羡人如玉，白发羞称笔有花。耆旧仅存寥落甚，更怜严助滞京华。
武林送陆大丽京之江右
作者：钱澄之
朝代：明
体裁：古风

大陆冠群英，词坛推领袖。倾倒识面初，慷慨论交后。盛夏多炎风，扁舟溯江右。临发不能行，徬徨气惨瘦。感彼先世贤，桐乡方俎豆。触目想趋庭，山川莽如旧。素冠何栾栾，一步一回脰。子行三月还，虑我归期骤。诵子陟岵诗，悲风寒清昼。
毛稚宾沈延年周上衡肃陶招饮为畹湘乞诗·其一
作者：钱澄之
朝代：明
体裁：七言律诗

同人召客有蛾眉，声价还言待客诗。心醉霞觞传玉腕，魂消斗帐是冰肌。领巾乞句先要谢，团扇书情岂用知。见说赵家诸姊妹，温柔乡定让昭仪。
毛稚宾沈延年周上衡肃陶招饮为畹湘乞诗·其二
作者：钱澄之
朝代：明
体裁：七言律诗

倡楼昔遍武塘城，一被标题早擅名。小曲未调歌板按，新诗才出舞筵倾。谁怜骚客空存兴，转觉仙班实有情。上界逍遥浑不碍，尽教调戏许飞琼。
水仙·其一
作者：钱澄之
朝代：明
体裁：五言律诗

茎叶盈畦短，根荄与石宜。素华疑雪片，绝艳是冰姿。影在灯前好，香惟梦醒知。神清谁得似，姑射耐寒时。
水仙·其二
作者：钱澄之
朝代：明
体裁：五言律诗

千叶殊秾艳，吾怜六瓣单。香中称澹妙，花里最清寒。白映湘妃佩，黄加道士冠。常防酒气逼，不敢醉时看。
水厓同方尔止哭子留作·其一
作者：钱澄之
朝代：明
体裁：古风

同舟涉水厓，澄湖深可榜。问此为谁行，拥棹悲相向。吾道既以孤，斯人复沦丧。携手赴山阿，云木郁含怆。入门同一哀，暮色增惆怅。杰阁林杪县，皓月出孤嶂。夜深作悲歌，我歌不敢放。
水厓同方尔止哭子留作·其二
作者：钱澄之
朝代：明
体裁：古风

自我适炎州，所历备险阻。回脰望故乡，四郊此乐土。二子复何心，辞荣学农圃。栖栖东海隅，饥寒不言苦。既为小儿笑，还遭长者怒。此志竟无成，野死良自取。独令吾子存，孤愤向谁语。
水口砦即事·其一
作者：钱澄之
朝代：明
体裁：古风

村巷户不开，荆榛横广陌。往来无民人，带刀与荷戟。大第罄追搜，肯复漏草宅。入门妇女奔，鸡豚恣所择。路旁缚翁来，手指囷中麦。义师需糗粮，瓶瓮岂得惜。语罢还怒嗔，竭力供筵席。厨舍已如扫，床头复何积。酒酣方出门，犹逐凫雏射。
水口砦即事·其三
作者：钱澄之
朝代：明
体裁：古风

日出鸡犬静，街市声沸喧。壮士何赳赳，阑开大宅门。门内设帷幄，门外营伍屯。大宅索金帛，市人供饔飧。壮士且勿怒，听我进一言。所争在城邑，岂必驻一村。村中无寇盗，一二民人存。寇盗宜见除，民人幸可原。战鼓闻前山，同仇当赴援。努力载粮去，幸无见贼奔。
水口砦即事·其二
作者：钱澄之
朝代：明
体裁：古风

联樯溪上来，日落吹横角。泊舟指烟火，未令居人觉。刀槊森满街，锒铛纷在握。须臾锁人至，狼藉事鞭扑。问是富家翁，逋逃还见捉。富人虽有金，追呼亦已数。膏腴既荡尽，岂复惜硗确。人生兵革时，寿命有何乐。
水夫谣
作者：钱澄之
朝代：明

水夫住在长江边，年年捉送装兵船。上水下水不计数，但见船来点夫去。十家门派一夫行，生死向前无怨声。衣中何有苦搜索，身无钱使夜当缚。遭他鞭挞无完肤，行迟还用刀箭驱。掣刀在腰箭在手，人命贱同豕与狗。射死纷纷满路尸，那敢问人死者谁？爷娘养汝才得力，送汝出门倚门泣。腐肉已充乌鸢饥，家家犹望水夫归。
水夫谣
作者：钱澄之
朝代：明
体裁：古风

水夫住在长江边，年年捉送装兵船。上水下水不记数，但见船来点夫去。十家门派一夫行，生死向前无怨声。衣中何有苦搜索，身无钱使夜当缚。遭他鞭挞无完肤，行迟还用刀箭驱。掣刀在腰箭在手，人命贱同豕与狗。射死纷纷满路尸，那敢问人死者谁。爷娘养汝才得力，送汝出门倚门泣。腐肉已充乌鸢饥，家家犹望水夫归。
水村即事示诸从子·其一
作者：钱澄之
朝代：明
体裁：五言律诗

卜宅依先陇，桑榆水上村。牛多深巷泞，爨密晚烟屯。野渡遥通市，疏篱不设门。一房三百口，强半是诸孙。
水村即事示诸从子·其七
作者：钱澄之
朝代：明
体裁：五言律诗

檐溜何时住，春泥不肯乾。子孙如此众，屋宇那能宽。草泽收牛早，秧田护鸭难。衣棉脱更著，早暮觉全寒。
水村即事示诸从子·其三
作者：钱澄之
朝代：明
体裁：五言律诗

昔人分占地，已是百年居。力作才堪过，游閒少有馀。水边难恃稻，田脚亦关鱼。吾意传家法，朝耕夜读书。
水村即事示诸从子·其二
作者：钱澄之
朝代：明
体裁：五言律诗

节令看将近，湖田未肯荒。雨多防坏麦，寒恋不成秧。牛力侵晨猛，人工迫夏忙。家家儿采藕，足济半年粮。
水村即事示诸从子·其五
作者：钱澄之
朝代：明
体裁：五言律诗

见说土膏动，今晨人下田。蒲抽三尺剑，荷卷一沟钱。买吏防增税，迎神特问年。历图全不验，可是暮春天。
水村即事示诸从子·其八
作者：钱澄之
朝代：明
体裁：五言律诗

天阴无早晚，又见暮炊时。狭路牛行让，閒田鹭起迟。山名方语误，水影钓船知。眼前诸俗事，尽可入新诗。
水村即事示诸从子·其六
作者：钱澄之
朝代：明
体裁：五言律诗

小雨淹旬日，新晴杖可扶。山蓝为对岸，井脉自前湖。隔水农相问，栖田鸟暗呼。破烟撑艇去，半是白头儒。
水村即事示诸从子·其四
作者：钱澄之
朝代：明
体裁：五言律诗

近水山都小，穿湖路尽通。帆低归浦雨，伞敌到家风。门绣苍苔涩，堤号老树空。全家生活计，都在淼茫中。
水村泛舟荷叶中过■漕桥赴族弟饮
作者：钱澄之
朝代：明
体裁：古风

吾家合族居水涯，家家有塘生荷花。春来潮漫成一片，荷叶连天无阑遮。水南宗人招我饮，相邀只用舴艋艇。湖面欲皱风泠泠，山头忽暗雨冥冥。读书稚子能撑篙，往来啸歌殊不劳。芡盘雀鷇亦可惜，回舟尚欲探其巢。此乡之人习于水，那知荷叶香如此。羡煞小舟垂钓翁，坐卧只在荷香里。风吹荷叶一时翻，望见桥头绿树村。咫尺雨来不得到，有翁隔水候柴门。
水村示从孙昆牧
作者：钱澄之
朝代：明
体裁：七言绝句

绿树青溪共一村，牛阑墙畔纸窗昏。春来颇被邻家怪，为写翁诗不出门。
水村示群从杂诗·其一
作者：钱澄之
朝代：明
体裁：七言律诗

青驴晴踏野田花，杂树阴浓小谢家。短艇湖中初放鸭，荒阶草际已鸣蛙。笋抽夜雨新梢锐，柳挂春风弱线斜。酒渴灯残眠不得，呼儿吹火再煎茶。
水村示群从杂诗·其三
作者：钱澄之
朝代：明
体裁：七言律诗

重修宗谱一山情，为补茅斋特地迎。母养缺因村馆散，儿书废有水田耕。知时不守儒生拙，多艺羞成术士名。怪尔倾家营葬父，双尖遥指是佳城。
水村示群从杂诗·其二
作者：钱澄之
朝代：明
体裁：七言律诗

二十年前此旧庐，桑榆阴合几家居。遗经尚秘南华注，放学私钞本草书。尊觅隔邻尝过酒，盘供小弟罩来鱼。嗟君孀母吾丘嫂，犹记灵均诞降初。
水村示群从杂诗·其四
作者：钱澄之
朝代：明
体裁：七言律诗

白版双扉昼不关，渚清洲碧尽回环。膝边儿寐春时困，田上兄归雨后閒。向晚鸡栖喧栅外，合门烟暗压林间。茅庐碍眼须全撤，自要巡檐看远山。
永安即事
作者：钱澄之
朝代：明
体裁：古风

永安城初破，群卒暴乱久。岂惟杀伤多，十室九无妇。累累向城啼，掩面羞回首。亲戚议赎还，安敢即开口。竭蹶酬所值，但得老与丑。永安僻小城，聚积亦已厚。罗绮委沟渠，金珠或至斗。妻子属他人，此物复何有。搜渔及坟墓，噍类尽鸡狗。昔时富家儿，伏地据两肘。冻馁或可堪，凌辱殊难受。此乡好文物，亦复重师友。频年防贼冲，甘心为死守。城破玉石焚，哀哉伊谁咎。
永安同龚云石明府暨黄朗伯曾也愚栟榈寺作
作者：钱澄之
朝代：明
体裁：五言律诗

晋代栟榈寺，今秋我再登。游随修祀吏，役派有粮僧。酒酽因官窨，筵铺视客增。老藤争伐取，吾醉亦堪凭。
永安杂兴·其一
作者：钱澄之
朝代：明
体裁：五言律诗

山城何所恋，淹忽十旬馀。市匮难求米，厨贫间买鱼。天寒人兴短，客久主情疏。拥户无相问，乘閒且著书。
永安杂兴·其三
作者：钱澄之
朝代：明
体裁：五言律诗

钟动不能卧，呼童起下床。厨求隔院火，瓦盖五更霜。伴少吟消日，僧閒坐向阳。三山客未返，何计理归装。
永安杂兴·其二
作者：钱澄之
朝代：明
体裁：五言律诗

旅舍人租去，权栖破寺中。梵勤因客到，灯缺见民穷。晓暗一城雾，宵寒满屋风。仆夫通夜寐，独醒白头翁。
永安杂兴·其五
作者：钱澄之
朝代：明
体裁：五言律诗

夜坐书难读，应眠苦未疲。远闻衙击柝，暗听仆争棋。乡信客频寄，游踪家未知。来时须半白，今已尽如丝。
永安杂兴·其六
作者：钱澄之
朝代：明
体裁：五言律诗

数月狂歌兴，临歧感慨生。未能存我法，讵敢尽人情。地主频留住，乡僧许伴行。今年归不及，好是趁春晴。
永安杂兴·其四
作者：钱澄之
朝代：明
体裁：五言律诗

远出因谋食，深居似避喧。久无朋好过，那得俗人言。市酒脾殊恶，灯窗眼竟昏。故交惟点也，时一叩吾门。
永安桥
作者：钱澄之
朝代：明
体裁：七言绝句

永安桥下水粼粼，永安桥上来往频。有客赴水无名姓，江西不肯薙头人。
永安舟次
作者：钱澄之
朝代：明
体裁：五言律诗

兵起收群盗，溪边夜可行。泊舟秋草市，卖酒旧瓜棚。远寨传鸡唱，中流乱马声。渡头灯火绝，孤月坐来生。
永州石砚
作者：钱澄之
朝代：明
体裁：七言绝句

片石离离碧玉姿，湖南山色坐中移。老夫得此全无用，携向秋窗注楚词。
江上人来索家信不得
作者：钱澄之
朝代：明
体裁：五言排律

飘泊三年久，乡书一字稀。萍踪谁与悉，旅榇若为归。草泽人犹满，田园主未非。几家还梓里，何处问柴扉。祇忆松楸冷，长愁门户微。天空迷鸟道，江折隐渔矶。关山今又阻，从此雁难飞。
江上怀友
作者：钱澄之
朝代：明
体裁：古风

理楫溯逆流，今旦风初利。超忽江上峰，矗矗云中翠。睇望山阿人，松窗恣独寐。空林人不来，落叶满天地。梦闻橘柚香，寤觉梧桐坠。去时黄鞠华，今来霜已萎。感此霜中姿，应惜游人瘁。揽衣念夙兴，临流发长喟。
江上有感
作者：钱澄之
朝代：明
体裁：七言律诗

别君十日滞江干，雨打蓬窗入夏寒。却恨岸高牵缆滑，更愁水急上矶难。琅玕新竹谁同啸，明灭青峰我独看。安得虞山邵居士，倚舷数笔写层峦。
江上漫兴
作者：钱澄之
朝代：明
体裁：五言律诗

近岸峰将出，痴云一半遮。沿郊誇麦秀，展袖避杨花。掷浪长鱼立，凝风燕子斜。经旬愁对雨，乍喜见春华。
江在湄少文邀同过永安寺访无可师因随看白云寺关主融相即事·其一
作者：钱澄之
朝代：明
体裁：五言律诗

大师栖废院，夹路芰荷香。有客耽禅悦，邀予问讲堂。径通邻寺近，关坐一僧凉。日暮忘归去，煎茶话正长。
江在湄少文邀同过永安寺访无可师因随看白云寺关主融相即事·其二
作者：钱澄之
朝代：明
体裁：五言律诗

我留僧舍宿，君趁禁门还。翻笑同时客，犹馀二仲閒。谈清一夜梦，画破十年悭。此意应相妒，来朝又叩关。
江在湄昆仲见过
作者：钱澄之
朝代：明
体裁：七言律诗

莺花入夏三都馆，蜡屐侵晨二陆来。执礼争知家有教，让贤转觉仲多才。门庭见尔清修苦，心事逢人笑口开。老去词坛如不弃，或堪频把论文杯。
江城感事
作者：钱澄之
朝代：明

章、贡双江梗不流，两勋旌节在虔州。谓宜乘胜趋牛渚，何取攻坚顿虎头？五岭闻风归正朔，孤城背日作边愁。中兴时异承平计，误拟文成据上游！拂庐毡帐遍西山，杖钺登陴对垒间。天马夜嘶流血汗，鬼神阴怒见嗔颜。共传汉寿宣威久，又见杉关整旅还。好驻两湖分犄角，漫提兵马聚城阛！滕王高阁迥含烽，巨堑长围定几重。心向海天捞日月，手携风雨献蛟龙。蜡丸再睹春王朔，铁券重颁大国封。扈跸词臣谁草诏？曾无涕泪洒兵农？羽檄星飞大将坛，江南、江北尽衣冠。家家牛酒迟戎旆，往往毡裘盼汉官。岂谓楼船消息断，重教村郭吏民残！海门东去烟尘接，回首钟山掩泪看！
江城感事·其一
作者：钱澄之
朝代：明
体裁：七言律诗

章、贡双江梗不流，两勋旌节在虔州。谓宜乘胜趋牛渚，何取攻坚顿虎头。五岭闻风归正朔，孤城背日作边愁。中兴时异承平计，误拟文成据上游。
江城感事·其一
作者：钱澄之
朝代：明

章、贡双江梗不流，两勋旌节在虔州。谓宜乘胜趋牛渚，何取攻坚顿虎头？五岭闻风归正朔，孤城背日作边愁。中兴时异承平计，误拟文成据上游！
江城感事·其三
作者：钱澄之
朝代：明
体裁：七言律诗

滕王高阁迥含烽，巨堑长围定几重。心向海天捞日月，手携风雨献蛟龙。蜡丸再睹春王朔，铁券重颁大国封。扈跸词臣谁草诏，曾无涕泪洒兵农。
江城感事·其三
作者：钱澄之
朝代：明

滕王高阁迥含烽，巨堑长围定几重。心向海天捞日月，手携风雨献蛟龙。蜡丸再睹春王朔，铁券重颁大国封。扈跸词臣谁草诏？曾无涕泪洒兵农？
江城感事·其二
作者：钱澄之
朝代：明
体裁：七言律诗

拂庐毡帐遍西山，杖钺登陴对垒间。天马夜嘶流血汗，鬼神阴怒见嗔颜。共传汉寿宣威久，又见杉关整旅还。好驻两湖分犄角，漫提兵马聚城阛。
江城感事·其二
作者：钱澄之
朝代：明

拂庐毡帐遍西山，杖钺登陴对垒间。天马夜嘶流血汗，鬼神阴怒见嗔颜。共传汉寿宣威久，又见杉关整旅还。好驻两湖分犄角，漫提兵马聚城阛！
江城感事·其四
作者：钱澄之
朝代：明
体裁：七言律诗

羽檄星飞大将坛，江南、江北尽衣冠。家家牛酒迟戎旆，往往毡裘盼汉官。岂谓楼船消息断，重教村郭吏民残。海门东去烟尘接，回首钟山掩泪看。
江城感事·其四
作者：钱澄之
朝代：明

羽檄星飞大将坛，江南、江北尽衣冠。家家牛酒迟戎旆，往往毡裘盼汉官。岂谓楼船消息断，重教村郭吏民残！海门东去烟尘接，回首钟山掩泪看！
江村初度
作者：钱澄之
朝代：明
体裁：七言律诗

行年半百愿多违，几见兹辰守旧扉。壮志暗消余已老，家人相庆客真归。易于灯下朱难点，孙指髭间黑渐稀。从此猛拚除故我，岂需明岁始知非。
江村杂述
作者：钱澄之
朝代：明

老屋江皋近，兵船上下愁。只求连夜过，怕被斗风留。烽火沿村放，鸡豚比户搜。芦中多难妇，莫劝土人收。
江村杂述
作者：钱澄之
朝代：明

自来生计少，难后更何营？襆被让寒女，稻粱分老兄。儿知盐米贵，天与利名轻。得饱殊非易，明年我欲耕。
江村杂述·其一
作者：钱澄之
朝代：明
体裁：五言律诗

老屋江皋近，兵船上下愁。祇求连夜过，怕被斗风留。烽火沿村放，鸡豚比户搜。芦中多难妇，莫劝土人收。
江村杂述·其三
作者：钱澄之
朝代：明
体裁：五言律诗

判是他乡老，怀居意谓何。荒田为仆误，退步受人诃。变后家门弱，贫来罪过多。扁舟下吴会，此志屡蹉跎。
江村杂述·其二
作者：钱澄之
朝代：明
体裁：五言律诗

正月神先判，须防此地惊。室家无我累，手脚较人轻。急束诗篇少，单装襆被行。所嗟兄久病，寄信姊家迎。
江村杂述·其五
作者：钱澄之
朝代：明
体裁：五言律诗

自来生计少，难后更何营。襆被让寒女，稻粱分老兄。儿知盐米贵，天与利名轻。得饱殊非易，明年我欲耕。
江村杂述·其六
作者：钱澄之
朝代：明
体裁：五言律诗

勿进王孙饭，逢人许报恩。也知季布勇，且闭贾彪门。博浪奇功少，柴桑雅志存。休文慎交接，天道正难论。
江村杂述·其四
作者：钱澄之
朝代：明
体裁：五言律诗

已分穷山老，交亲底事疑。此心应未死，吾道欲安之。问讯蒙何点，追寻见左思。寄书多不答，况敢示新诗。
江涨
作者：钱澄之
朝代：明
体裁：五言律诗

建瓴章、贡水，一雨两江通。列舰冲潮乱，孤城听吼雄。响高天上怒，波急月中红。此际楼船发，乘风好奏功。
江涨
作者：钱澄之
朝代：明

建瓴章、贡水，一雨两江通。列舰冲潮乱，孤城听吼雄。响高天上怒，波急月中红。此际楼船发，乘风好奏功！
江程杂感·其一
作者：钱澄之
朝代：明
体裁：七言律诗

不宿汀洲踰十年，水禽烟树各依然。烽台榜署新军府，汛地旗更旧战船。估客暮占风脚喜，渔家昼逆浪头眠。江天事事浑如昨，回首平生独可怜。
江程杂感·其三
作者：钱澄之
朝代：明
体裁：七言律诗

乱后江城估舶通，千樯泊处一村空。滩头客附渔家火，路口神栖破庙风。梅福隐来休问姓，管宁归去已成翁。行吟忽有伧僮识，犹诧须眉与昔同。
江程杂感·其二
作者：钱澄之
朝代：明
体裁：七言律诗

北风吹雨阻江沱，鸥鹭连天起白波。沽酒芦中寻店去，买鱼沙上唤船过。土音渐觉乡关近，客载惟逢米豆多。向晚篷窗眠不著，隔樯愁听健儿歌。
江程杂感·其五
作者：钱澄之
朝代：明
体裁：七言律诗

枞阳市井倚江开，小港寒潮日暮来。驵竖远迎舟楫问，羁人暗杂客商回。乡音乍听儿童喜，时事初传父老哀。好望村烟寻路去，到门应是举家猜。
江程杂感·其四
作者：钱澄之
朝代：明
体裁：七言律诗

皖公城控大江流，万里人归此泊舟。津市鱼鲜多碍路，网船亲戚共张钩。老兵卖酒垆难问，瘦马呼群栈不收。徙倚关桥相识少，黄昏鼓角迥添愁。
江行暮雨有怀白门诸友
作者：钱澄之
朝代：明
体裁：七言律诗

日日南风动客愁，黄昏细雨闭孤舟。榜人缆急寻喧泊，估客帆齐望港收。鸟际村烟横野渡，鸥边渔火乱汀洲。钟山一叶添秋思，忆尔高吟正倚楼。
江阴陆云士明府招饮署斋
作者：钱澄之
朝代：明
体裁：七言律诗

澄江官阁动邀宝，意气惟于风雅亲。名士岂能为俗吏，军城何幸得词人。啸吟侣外逢迎少，案牍堆边著作新。为喜同声忘忌讳，病馀彻夜恐劳神。
江雨赠延安刘客生卧病·其一
作者：钱澄之
朝代：明
体裁：七言律诗

鶗鴂初鸣村雨斜，吉州烽火暗天涯。留侯借箸身多病，庾信伤心鬓早华。半夜吹灯重煮药，三春掩袖忍看花。扣舷泪溅双流水，渭北、江南何处家。
江雨赠延安刘客生卧病·其二
作者：钱澄之
朝代：明
体裁：七言律诗

江高响急客愁新，白舫青囊又浃辰。辛苦樯鸠勤祝雨，浮沉波鸟漫亲人。篙师水调声声楚，军吏边装处处秦。旌节淹留缘底事，羽书今已隔三春。
江雨，赠延安刘客生卧病
作者：钱澄之
朝代：明

鶗鴃初鸣村雨斜，吉州烽火暗天涯。留侯借箸身多病，庾信伤心鬓早华。半夜吹灯重煮药，三春掩袖忍看花。扣舷泪溅双流水，渭北、江南何处家？江高响急客愁新，白舫青囊又浃辰。辛苦樯鸠勤祝雨，浮沈波鸟漫亲人。篙师水调声声楚，军吏边装处处秦。旌节淹留缘底事？羽书今已隔三春！
江雨，赠延安刘客生卧病·其一
作者：钱澄之
朝代：明

鶗鴃初鸣村雨斜，吉州烽火暗天涯。留侯借箸身多病，庾信伤心鬓早华。半夜吹灯重煮药，三春掩袖忍看花。扣舷泪溅双流水，渭北、江南何处家？
江雨，赠延安刘客生卧病·其二
作者：钱澄之
朝代：明

江高响急客愁新，白舫青囊又浃辰。辛苦樯鸠勤祝雨，浮沈波鸟漫亲人。篙师水调声声楚，军吏边装处处秦。旌节淹留缘底事？羽书今已隔三春！